qundao/data-zh-poetry huggingface dataset:
巫山廟
作者：蘇轍
朝代：宋

山中廟堂古神女，楚巫婆娑奏歌舞。
空山日落悲風吹，舉手睢盱道神語。
神仙潔清非世人，瓦盎傾醪薦麋脯。
子知神君竟何自，西方真人古王母。
飄然乘風遊九州，朅渡西海薄中土。
白雲爲車駕蒼虬，驂乘湘君宓妃御。
天孫織綃素非素，衣裳飄颻薄烟霧。
泊然沖虛眇無營，朝餐屑玉嚥瓊乳。
下視人世安可據，超江乘山去無所。
巫山之下江流清，偶然愛之不能去。
湍崖激作相喧豗，白花翻翻龍正怒。
堯使大禹導九州，石隕山隊幾折股。
山前恐懼久無措，稽首山下苦求助。
丹書玉笈世莫窺，指示文字相爾汝。
擘山洩江幸無苦，庚辰虞余實相禹。
功成事定世莫知，空山俄頃千萬古。
廟中擊鼓吹長簫，採蘭爲飧蕙爲肴，玉缶薦芰香飄蕭。
龍勺取酒注白茅，神來享之風飄飄。
荒山長江何所有，豈有瓊玉薦泬寥。
神君聰明無我責，爲我驅獸攘龍蛟。
乘船入楚泝巴蜀，濆旋深惡秋水高。
歸來無恙無以報，山上麥熟可作醪。
神君尊貴豈待我，再拜長跪神所勞。
巫山廟烏
作者：蘇轍
朝代：宋

巫廟真人古列仙，高心獨愛玉爐烟。
饑烏巧會行人意，來去紛紛噪客船。
己丑除日二首·其一
作者：蘇轍
朝代：宋

閱遍時人身亦老，卷殘舊曆意茫然。
髭鬚白盡無添處，甲子重來又十年。
酒儉不容時一醉，堂成且喜夜安眠。
春秋似是平生事，屋壁深藏付後賢。
己丑除日二首·其二
作者：蘇轍
朝代：宋

橘紅安穩近誰傳，鬢雪蕭騷久已然。
梅柳任教修故事，蠶絲聊與祝新年。
敲門賀客辭多病，守歲諸孫聽不眠。
粗有官酤供夜飲，一瓶渾濁且稱賢。
席上再送
作者：蘇轍
朝代：宋

人言虎頭癡，勇作河朔遊。
黄河六七月，不辨馬與牛。
單車徑北渡，橫身障西流。
虎頭亦不癡，志在萬戶侯。
徜徉歷三邊，歸借坐上籌。
腰垂黄金印，不受白髮羞。
此計雖落落，但問有志不。
臨岐且一醉，行役方未休。
幽蘭花·其一
作者：蘇轍
朝代：宋

李徑桃蹊次第開，穠香百和襲人來。
春風欲擅秋風巧，催出幽蘭繼落梅。
幽蘭花·其二
作者：蘇轍
朝代：宋

珍重幽蘭開一枝，清香耿耿聽猶疑。
定應欲較香高下，故取羣芳競發時。
庭中種花
作者：蘇轍
朝代：宋

空庭一無有，初種六株花。
青桐綠楊柳，相映成田家。
春雨散膏油，朝暾發萌牙。
造物知我心，初來盡枯槎。
開花已可貴，結子成益佳。
百事盡如此，一生復何嗟。
我生本窮陋，中年旅朝衙。
失脚墮南海，生還夢荒遐。
築室雖不多，於我則已奢。
松筠伴衰老，已矣無復加。
廣福僧智昕西歸
作者：蘇轍
朝代：宋

老人寄東巖，蕭然四無鄰。
八尺清冷泉，中有白髮人。
婆娑弄明月，松間夜相賓。
平生指庚壬，終老投此身。
築室潁川市，西望長悲辛。
故山比丘僧，繭足超峨岷。
歸塗三千里，秋風入衣巾。
北崦百步外，我夢一室新。
速營三間堂，永奉兩足尊。
我歸要有時，久遠與子親。
悟老非凡僧，瓦礫化金銀。
歸來味玄言，見日當自陳。
廳前柏
作者：蘇轍
朝代：宋

穉柏如嬰兒，冉冉三尺長。
移根出澗石，植幹對華堂。
重露恣膏沐，清風時抑揚。
我老不耐寒，憐汝堪風霜。
朝夕望爾長，尺寸常度量。
知非老人伴，可入諸孫行。
想見十年後，檐前蔚蒼蒼。
人來顧汝笑，誦我此詩章。
張公洞
作者：蘇轍
朝代：宋

亂山深處白雲堆，地坼中空洞府開。
繭甕有天含宇宙，瑶臺無路接蓬萊。
金芝春暖青牛卧，珠樹月明黄鶴回。
此日登臨興何限，春風吹綻碧桃腮。
張公生日
作者：蘇轍
朝代：宋

少年談王霸，英氣干斗牛。
中年事軒冕，徇世仍多憂。
晚歲探至道，眷眷懷林丘。
今年乞身歸，始與夙昔酬。
高秋過生日，真氣茲一周。
觀心比孤月，視世皆浮漚。
表裏一融明，萬物不能留。
顧謂憧憧人，斯樂頗曾不。
嗟我本俗士，從公十年遊。
謬聞出世語，俛作籠中囚。
俯仰迫憂患，欲去安自由。
問公昔年樂，孰與今日優。
山中許道士，非復長史儔。
腹中生梨棗，結實從今秋。
張嘉祐
作者：蘇轍
朝代：宋

道人何爲者，陽狂時放言。
寶塔昔所構，鐵券今尚存。
漫浪難究悉，孰知彼根源。
草庵劣容膝，俯仰拳肩跟。
無食輒行乞，一飽常閉門。
爾來二十年，未嘗變寒溫。
嗟哉豈徒然，此意未易言。
偶來一笑喜，但恐笑我昏。
張安道尚書生日
作者：蘇轍
朝代：宋

出入三朝望愈尊，淮陽退卧避喧煩。
崇高歷遍知皆妄，風俗頻遷氣獨存。
世事直須勞舊德，歸心那復厭名藩。
赤松作伴功雖切，白髮憂時義所敦。
仁比高山年自倍，秋逢生日喜盈門。
知公知命身無禱，聊爲生靈舉壽樽。
張安道生日二首·其一
作者：蘇轍
朝代：宋

椿年七十二迴新，蓬矢桑弧記此晨。
養就丹砂無上藥，已超諸數自由身。
中年道路趨真境，外物功名委世人。
今夜空庭香火罷，定應星斗識天真。
張安道生日二首·其二
作者：蘇轍
朝代：宋

十載從公鬢似蓬，羨公英氣老猶充。
生時別得星辰力，晚歲仍加鼎竈功。
世事不堪開眼看，勞生漸恐轉頭空。
問公試覓刀圭藥，歲歲稱觴此日中。
張恕寺丞益齋
作者：蘇轍
朝代：宋

人生不讀書，空洞一無有。
羨君常齋居，散帙滿前後。
開編試尋繹，閱歲行自富。
從橫畫圖出，次第宮商奏。
汪洋畜江河，眇莽包林藪。
興亡數千歲，絡繹皆在口。
顧念今所知，頗覺前日陋。
我家亦多書，早歲嘗竊叩。
晨耕掛牛角，夜燭借鄰牖。
經年謝賓客，饑坐失昏晝。
堆胸稍蟠屈，落筆逢左右。
樂如聽鈞天，醉劇飲醇酎。
自從厭蓬蓽，誤逐功名誘。
初心一漂蕩，舊學皆榛莠。
失足難遽回，撫卷長自詬。
幸君無事年，謂可終身守。
春耕不厭深，秋穫當自受。
金玉或爲災，詩書豈相負。
張惕山人即昔所謂惠思師也余舊識之於京師忽來相訪茫然不復省徐自言其故戲作二小詩贈之·其一
作者：蘇轍
朝代：宋

昔日高僧今白衣，人生變化定難知。
故人相見不相識，空怪解吟無本詩。
張惕山人即昔所謂惠思師也余舊識之於京師忽來相訪茫然不復省徐自言其故戲作二小詩贈之·其二
作者：蘇轍
朝代：宋

聽誦長江近章句，喜逢澄觀已冠巾。
醉吟揮弄清潮水，誰信從前戒律人。
張文裕侍郎挽詞
作者：蘇轍
朝代：宋

持節西南二十年，華堂遺像已蒼然。
歸來侍從三朝舊，老去雍容平地仙。
落筆縱橫題壁處，誦詩清壯舉杯前。
東遊邂逅迎歸旐，淚落城南下馬阡。
張秀才見寫陋容
作者：蘇轍
朝代：宋

潦倒形骸山上樗，每經風雨輒凋疏。
勞君爲寫支離狀，異日長看老病初。
落筆縱橫中自喜，賦形深穩妙無餘。
偶然挂壁低頭笑，俱幻何妨彼亦如。
後省初成直宿呈子瞻二首·其一
作者：蘇轍
朝代：宋

掖垣初罷斧斤響，棟宇猶聞松桂香。
江海蹔來俱野客，雲霄並直愧華堂。
月明似與人烟遠，風細微聞禁漏長。
諫草未成眠未穩，始知天上極清凉。
後省初成直宿呈子瞻二首·其二
作者：蘇轍
朝代：宋

射策當年偶一時，對床夜雨失前期。
廬間還往無多地，夢裏追尋亦自疑。
螭墨屢乾朝已久，囊封希上出猶遲。
茅檐半破松筠老，歸念蕭然欲語誰。
徐孺亭
作者：蘇轍
朝代：宋

徐君鬰鬰澗底松，陳君落落堂上棟。
澗深松茂不遭伐，堂毀棟折傷其躬。
二人出處勢不合，譬如日月行西東。
胡爲賓主兩相好，一榻挂壁吹清風。
人生遇合何必同，一朝利盡更相攻。
先號後笑不須怪，外物未可疑心胸。
比干諫死微子去，自古不辨汙與隆。
我來故國空嘆息，城東舊宅生茅蓬。
平湖十頃照清廟，獨畫徐子遺陳公。
二人皆合配社稷，胡不相對祠堂中。
徐州送江少卿
作者：蘇轍
朝代：宋

夜雨泗河深，曉日輕舟發。
帆開送客遠，城轉高臺沒。
居人永瞻望，歸意何倉卒。
公來初無事，豐歲多牟麥。
鈴閣渡清風，芳罇對佳客。
登臨未云壓，談笑方自適。
朝廷念黧老，府寺虛清劇。
何以寄風流，江山繞官宅。
得告家居次韵貢父見寄
作者：蘇轍
朝代：宋

君恩賜告許歸來，雨後中庭有綠苔。
起問日高三丈久，卧聞車過九門開。
泥封連日傳新語，腕脫知君有軼才。
待得晴乾追後乘，未應塵土熱如灰。
復次前韵答潛師
作者：蘇轍
朝代：宋

憐君古木依巖槁，西江飲盡須彌倒。
野花幽草亦何爲，嶮韵高篇空自惱。
萬點浮溪輒長嘆，一枝過嶺仍誇早。
拾香不忍遊塵汙，嚼蕊更憐真味好。
道人遇物心有得，瓦竹相敲緣自掃。
誰知真妄了不妨，令我至今思璉老。
妙明精覺昔未識，但向閑窗看詩草。
浮雲時起鳥四飛，畢竟安能亂清昊。
復次烟字韵答黄大臨庭堅見寄二首·其一
作者：蘇轍
朝代：宋

水竹遮藏自一川，日高茅屋始炊烟。
犬牙舂米新秋後，麥粒烝茶欲社天。
冠蓋只今成棄物，杉松他日記栽年。
定應笑我勞生在，卯睡聞呼衣爲顛。
復次烟字韵答黄大臨庭堅見寄二首·其二
作者：蘇轍
朝代：宋

十載勞思寤寐間，新詩態度比雲烟。
清風吹我無千里，明月隨人共一天。
歸去林泉應避暑，北征道路恐經年。
與君共愧知時鶴，養子先依黑柏顛。
復次韵
作者：蘇轍
朝代：宋

滕王閣在誰携手，徐孺湖寬可放情。
楚客解書南國恨，秦箏助發上林鶑。
繫匏獨負杯中物，擁鼻知逢洛下生。
問得長鬚添夢想，蓬窗燈火達天明。
復病三首·其一
作者：蘇轍
朝代：宋

病作日短至，病消秋氣初。
山深足氛瘴，俗儉少肴蔬。
藥亂曾何補，心安當自除。
朝廷閔流落，已是脫遷居。
復病三首·其三
作者：蘇轍
朝代：宋

一病五十日，復爾當解官。
不才歸亦樂，無食去猶難。
黽勉人應笑，低徊意已闌。
舊師摩詰老，把卷靜中看。
復病三首·其二
作者：蘇轍
朝代：宋

寒作埋冰雪，熱攻投火湯。
今生那有此，宿業未應亡。
委順一無損，力爭徒自傷。
頹然付一榻，是處得清凉。
復賦河冰四絕·其一
作者：蘇轍
朝代：宋

客心凜凜怯寒冰，擁褐無言夜漏深。
河伯似知歸意速，風號西北故相禁。
復賦河冰四絕·其三
作者：蘇轍
朝代：宋

朝來縣令借長船，仍遣千夫上下牽。
不惜瓊瑶分衆手，貪看雪片滿河壖。
復賦河冰四絕·其二
作者：蘇轍
朝代：宋

春來歸夢劇飛鳬，夜半流澌擁舳艫。
似勝去年彭蠡口，雪封廬岳浪翻湖。
復賦河冰四絕·其四
作者：蘇轍
朝代：宋

輕紈破碎珮環流，顛倒鏘鳴亂觸舟。
解紼投篙曾不顧，不知何處擁汀洲。
思歸二首·其一
作者：蘇轍
朝代：宋

汝南百日留，走遍三男子。
思歸非吾計，聊亦爲爾耳。
行裝理肩輿，客舍卷床笫。
兒言世情惡，平地風波起。
舟行或易摇，舟靜姑且已。
匏繫雖非願，蠖屈當有俟。
老人思慮拙，小子言有理。
晨炊廩粟紅，曉市淮魚美。
索居庖無人，歸去迎伯姊。
終歲得安閑，幽居無彼此。
思歸二首·其二
作者：蘇轍
朝代：宋

我老不待言，有女年四十。
念我客汝南，無與具朝食。
翩然乘肩輿，面有風土色。
許蔡雖云近，傳舍三經夕。
衰老累汝曹，愧嘆心不懌。
磨刀鱠縷紅，洗盞酒花白。
母老行役難，女來生理葺。
外孫跨鞍馬，遇事亦閑習。
居然數口家，解我百憂集。
厄窮須父子，他人非所及。
思賢堂
作者：蘇轍
朝代：宋

楊公守臨汝，俯仰八十載。
推遷城市非，散落篇章在。
外物固難必，清名竟安頼。
孤亭右洲渚，斜日到冠佩。
飛翔棟宇回，滉蕩波流對。
稍存楸梧高，大剪菰蒲穢。
遺編訪諸子，翠石補前廢。
吏民亦潸然，未替甘棠愛。
息壤
作者：蘇轍
朝代：宋

江上寒沙薄如席，一夕墳起成高丘。
江流傾轉力不勝，左齧右吐非自由。
南郡城南獨何者，平地生長殊不休。
當中屋背不盈尺，深入百丈皆石樓。
古人不知下有怪，發破不掩水漲浮。
傳言夏鯀塞洚水，上帝愛此無敢偷。
竊持大畚負長鎛，刺取不已帝使流。
禹知水怒非塞止，網捕百怪雜蜃鰍。
掘壕入土不計丈，投擲填壓聲鳴啾。
一時既定憂後世，恐此竊出壞九州。
神人已死無復制，故以此土封其頭。
發之輒滿不可既，意使靈物長幽囚。
前年大旱千里赤，取土盈掬雨不收。
誰言咫尺舊黄壤，中有千歲龍與虬。
高山萬仞猶可削，嗟此何獨生如疣。
天長地遠莽無極，雖有缺壞誰能賙。
我疑天意固有在，患世多事窮鎸鎪。
埏陶鼓鑄地力困，久不自補無爲憂。
世無女媧空白石，磊磊滿地如浮漚。
耕田鑿井自無已，息壤無幾安能酬。
悟老住慧林
作者：蘇轍
朝代：宋

能公住嶺南，正觀呼不起。
忠公客中禁，朝恩不爲累。
道人無凈穢，所遇忘嗔喜。
悟公清凈人，心厭紛華地。
慧林虛法席，去有遲遲意。
投身淤泥中，佛法何處是。
引身山林間，過患差無幾。
力小難自欺，心安似無愧。
悟世常失人，違心輒喪己。
徐行勿與較，乘流得坎止。
君看凈因揩，志以直自遂。
殺身竟何益，犯難豈爲智。
去住本由天，毋求亦無避。
相期明且哲，大雅亦如此。
惠穆呂公挽詞二首·其一
作者：蘇轍
朝代：宋

全齊開故國，清廟饗元功。
德業真無忝，勳名但未充。
邊防推信惠，社稷倚勤忠。
不作司徒貴，何慚鄭武公。
惠穆呂公挽詞二首·其二
作者：蘇轍
朝代：宋

風俗非平昔，賢豪棄此時。
新阡長宿草，行路拜豐碑。
惠術遐方記，嘉猷信史知。
悲凉哭墳客，不爲受恩私。
感秋扇
作者：蘇轍
朝代：宋

團扇經秋似敗荷，丹青彷彿舊松蘿。
一時用舍非吾事，舉世炎凉奈爾何。
漢代誰令收汲黯，趙人猶欲用廉頗。
心知懷袖非安處，重見秋風愧恨多。
懷黽池寄子瞻兄
作者：蘇轍
朝代：宋

相携話別鄭原上，共道長途怕雪泥。
歸騎還尋大梁陌，行人已渡古崤西。
曾爲縣吏民知否，舊宿僧房壁共題。
遥想獨遊佳味少，無言騅馬但鳴嘶。
戊子正旦
作者：蘇轍
朝代：宋

百歲行來已七分，筋骸轉覺不如人。
法傳心地初投種，雨過花開不待春。
識路一時如有得，到家諸事本非新。
舊陳芻狗今無用，付與時人藉兩輪。
戎州
作者：蘇轍
朝代：宋

江水通三峽，州城控百蠻。
沙昏行旅倦，邊靜禁軍閑。
漢虜更成市，羅紈靳不還。
投氈揀精密，換馬瘦孱顔。
兀兀頭垂髻，團團耳带環。
夷聲不可會，爭利苦間關。
成都僧法舟爲其祖師寶月求塔銘於惠州還過高安送歸
作者：蘇轍
朝代：宋

少年能講大乘經，法施堂中不出扃。
爲許先師傳後世，徑從西海集南溟。
忘身直犯黄茅瘴，滿意初成白塔銘。
寄我淚痕歸萬里，遥知露滴澗松青。
戲作家釀二首·其一
作者：蘇轍
朝代：宋

方暑儲麯糵，及秋舂秫稻。
甘泉汲桐柏，火候問鄰媼。
唧唧鳴甕盎，暾暾化梨棗。
一撥欣已熟，急搊嫌不早。
病色變渥丹，羸軀驚醉倒。
子雲多交遊，好事時相造。
嗣宗尚出仕，兵厨可常到。
嗟我老杜門，奈此平生好。
未出禁酒國，耻爲甕間盜。
一醉汁滓空，入腹誰復告。
戲作家釀二首·其二
作者：蘇轍
朝代：宋

我飲半合耳，晨興不可無。
千錢買一斗，衆口分須臾。
月俸本有助，法許吏未俞。
愍愍坐相視，饞涎落盤盂。
潁潩舊乏水，粳糯貴如珠。
今年利陂堨，碓聲喧里閭。
典衣易鍾釜，入甕生醍醐。
歡欣走童孺，左右陳肴蔬。
細酌奉翁媼，餘潤霑庖厨。
詰朝日南至，相戒留全壺。
一家有喜色，經冬可無沽。
莫怪杜拾遺，斗水寬憂虞。
戲次前韵寄王鞏二首·其一
作者：蘇轍
朝代：宋

白馬貂裘錦羃䍦，離觴瀲灧手親持。
頭風欲待歌詞愈，肺病甘從酒力欺。
不分歸心太匆草，更憐人事苦縈縻。
相逢借問空長嘆，便捨靈龜看朵頤。
戲次前韵寄王鞏二首·其二
作者：蘇轍
朝代：宋

細竹寒花出短䍦，故山耕耒手曾持。
宦遊暫比鳧鷖集，歸計長遭句僂欺。
歌舞夢回空歷記，友朋飛去自難縻。
悠悠後會須經歲，冉冉霜髭漸滿頤。
戲答
作者：蘇轍
朝代：宋

銀瓶瀉酒正霜天，玉麈生風夜更寒。
下客不辭投轄飲，好花猶恐隔簾看。
戲贈李朝散
作者：蘇轍
朝代：宋

江霧霏霏作雪天，樽前醉倒不知寒。
後堂桃李春猶晚，試覓酥花子細看。
戲題三絕·其一
作者：蘇轍
朝代：宋

懊惱嘉榮白髮年，逢人依舊唱陽關。
渭城朝雨今誰聽，砑鼓跳踉一破顔。
戲題三絕·其三
作者：蘇轍
朝代：宋

遍地花鈿嘆百年，蒼顔白髮意凄然。
回頭笑指此郎子，破賊將來知有天。
戲題三絕·其二
作者：蘇轍
朝代：宋

謝傅凄凉已老年，胡琴羌笛怨遺賢。
使君於此雖不俗，挽斷髭鬚誰見憐。
戲題菊花
作者：蘇轍
朝代：宋

春初種菊助槃蔬，秋晚開花插酒壺。
微物不多分地力，終年乃爾任人須。
天隨匕箸幾時輟，彭澤樽罍未遽無。
更擬食根花落後，一依本草太傷渠。
所寓堂後月季再生與遠同賦
作者：蘇轍
朝代：宋

客背有芳藂，開花不遺月。
何人縱尋斧，害意肯留枿。
偶乘秋雨滋，冒土見微茁。
猗猗抽條穎，頗欲傲寒冽。
勢窮雖云病，根大未容拔。
我行天涯遠，幸此城南茇。
小堂劣容卧，幽閣粗可躡。
中無一尋空，外有四鄰市。
窺牆數柚實，隔屋看椰葉。
葱蒨獨茲苗，愍愍待其活。
及春見開敷，三嗅何忍折。
披仙亭晚飲
作者：蘇轍
朝代：宋

落日欲沒多雲烟，南山暝鴉歸北山。
樓臺城上半明滅，燈火橋頭初往還。
江西八月熱猶在，坐中遷客頭欲班。
何時解網聽歸去，黄花白酒疏籬間。
揚州五咏·九曲池
作者：蘇轍
朝代：宋

嵇老清彈怨廣陵，隋家水調繼哀音。
可憐九曲遺聲盡，惟有一池春水深。
鳳闕蕭條荒草外，龍舟想像綠楊陰。
都人似有興亡恨，每到殘春一度尋。
揚州五咏·僧伽塔
作者：蘇轍
朝代：宋

山頭孤塔閟真人，云是僧伽第二身。
處處金錢追晚供，家家蠶麥保新春。
欲求世外無心地，一掃胸中累劫塵。
方丈近聞延老宿，清朝留客語逡巡。
揚州五咏·平山堂
作者：蘇轍
朝代：宋

堂上平看江上山，晴光千里對憑欄。
海門僅可一二數，雲夢猶吞八九寬。
檐外小棠陰蔽芾，壁間遺墨涕汍瀾。
人亡坐使風流盡，遺構仍須子細觀。
揚州五咏·摘星亭
作者：蘇轍
朝代：宋

闕角孤高特地迷，迷藏渾忘日東西。
江流入海情無限，莫雨連山醉似泥。
夢裏興亡應未覺，後來愁思獨難齊。
只堪留作遊觀地，看遍峰巒處處低。
揚州五咏·蜀井
作者：蘇轍
朝代：宋

信脚東遊十二年，甘泉香稻憶歸田。
行逢蜀井恍如夢，試煮山茶意自便。
短綆不收容盥濯，紅泥仍許置清鮮。
早知鄉味勝爲客，遊宦何須更着鞭。
收蜜蜂
作者：蘇轍
朝代：宋

空中蜂隊如車輪，中有王子蜂中尊。
分房減口未有處，野老解與蜂語言。
前人傳蜜延客住，後人秉艾催客奔。
布囊包裹鬧如市，坌入竹屋新且完。
小窗出入旋知路，幽圃首夏花正繁。
相逢處處命儔侶，共入新宅長子孫。
今年活計知尚淺，蜜蠟未暇分主人。
明年少割助和藥，慚愧野老知利源。
放榜後次韵毛守見招
作者：蘇轍
朝代：宋

飽食安眠愧不材，疏簾翠帟幸相陪。
深居正厭銀袍亂，失喜初聞鐵鎖開。
佳句徑蒙探古錦，小槽仍報滴新醅。
諸人欲見風流伯，不用招呼亦自來。
放閘二首·其一
作者：蘇轍
朝代：宋

畫舫連檣住，清流泛閘平。
忽看銀漢落，仍聽夏雷驚。
正柂遲迴久，開頭取次輕。
滯留初一快，奔駛忽如傾。
不識風濤恐，聊同枕席行。
行逢賤魚稻，飽食慰平生。
放閘二首·其二
作者：蘇轍
朝代：宋

閘空非有礙，水靜爲誰興。
開閉偶然異，喧豗自不勝。
淵停初鏡凈，勢轉忽雲崩。
脫隘尚容與，投深益沸騰。
玉山紛破碎，陳馬急侵陵。
挾版千鈞重，浮舟萬斛升。
岸摇將落木，魚困或投罾。
洶湧曾誰止，蕭條遠欲凝。
力爭知必折，少待亦何能。
一發臨流笑，微言早服膺。
故成都尹陸介夫挽詞
作者：蘇轍
朝代：宋

擁節西南未一年，凄凉道路泣東轅。
蜀都富樂真當惜，民事艱難誰復論。
白馬何人趨遠日，青芻盈束更無言。
異時歸去逢遺老，空聽咨嗟述舊恩。
故樞密簽書贈正議大夫王彥霖挽詞二首·其一
作者：蘇轍
朝代：宋

試吏有能名，升臺擅直聲。
雄飛極九載，修路止三城。
壯志方凌厲，遺書忽嘆驚。
老人殊可念，白首泣新塋。
故樞密簽書贈正議大夫王彥霖挽詞二首·其二
作者：蘇轍
朝代：宋

傾蓋晚相親，東西省戶鄰。
聽君占諫草，繼我出詞綸。
京尹聲初浹，樞廷迹尚新。
邯鄲炊未熟，榮謝隔逡巡。
故濮陽太守贈光祿大夫王君正路挽詞二首·其一
作者：蘇轍
朝代：宋

落落承平佐，英英嗣世風。
芝蘭託庭戶，鸞鵠峙椅桐。
結客賢豪際，傾財緩急中。
悲傷聞故老，淪謝未衰翁。
故濮陽太守贈光祿大夫王君正路挽詞二首·其二
作者：蘇轍
朝代：宋

吳中試良守，濮上繼嘉聲。
平賦權家恨，蠲租盜俗清。
家貧久未葬，身去獨留名。
天報多男子，終存好弟兄。
文氏外孫入村收麥
作者：蘇轍
朝代：宋

欲收新麥繼陳穀，頼有諸孫替老人。
三夜陰霪敗場圃，一竿晴日舞比鄰。
急炊大餠償饑乏，多博村酤勞苦辛。
閉廩歸來真了事，賦詩憐汝足精神。
文與可學士墨君堂
作者：蘇轍
朝代：宋

虛堂竹叢間，那復厭竹遠。
風庭響交戛，月牖散凌亂。
尚恐晝掩關，嬋娟不長見。
中堂開素壁，蕭颯起霜幹。
隨宜賦生意，落筆皆葱蒨。
根莖雜土石，枝葉互長短。
依依露下綠，冉冉風中展。
開門視叢薄，與此終何辨。
新作南門
作者：蘇轍
朝代：宋

于公决獄多陰功，自知有子當三公，高作里門車馬通。
定國精明有父風，飲酒一石耳目聰。
漢家宰相仍侯封，左右中興始且終。
我家讀書自我翁，耻言法律羞兵戎。
中年出入黄門中，智巧不足稱愚忠，雖云寡過亦無功。
不忮不求心粗空，舉世知我惟天工。
恃此知不累兒童，作門不庳亦不隆。
陋巷正與顔生同，勢家笑唾儻見容。
新橋
作者：蘇轍
朝代：宋

六月長橋斷不收，朱欄初喜映春流。
虹腰宛轉三百尺，鯨背參差十五舟。
入市樵蘇看絡繹，歸家鹽酪免遲留。
病夫最與民同喜，卯酉匆匆無復憂。
新火
作者：蘇轍
朝代：宋

百口共一竈，終年事烹煎。
力耕飼饑饞，竈敝火亦煩。
昨日一百五，老穉俱食寒。
呼童戛枯竹，粲然吐青煙。
適從何方來，熒熒百家傳。
性火出真空，應量曾無邊。
老病何所求，石瓶煮寒泉。
斂爲一夫用，無心固當然。
新種芭蕉
作者：蘇轍
朝代：宋

芭蕉移種未多時，濯濯芳莖已數圍。
畢竟空心何所有，欹傾大葉不勝肥。
蕭騷莫雨鳴山樂，狼籍秋霜脫敝衣。
堂上幽人觀幻久，逢人指示此身非。
新霜
作者：蘇轍
朝代：宋

敗檐疏戶秋寒早，老人脚冷先知曉。
濃霜滿地作微雪，落葉投空似飛鳥。
新舂未覺廩庾空，宿逋暗奪衾稠少。
旱田首種未言入，敢信來年真食麨。
方築西軒穿地得怪石
作者：蘇轍
朝代：宋

卞氏平日本富家，庭中怪石蹲麏麚。
子孫分散不復惜，排棄坑谷埋泥沙。
一株躍出隨畚鍤，知我開軒方種花。
頹然遠嶺垂澗壑，豁然洞穴通烟霞。
十夫徙置幸不遠，軒前桐柏陰交加。
我家舊隠久不到，小池尺水三流槎。
少年旋繞看不足，時呼野老來煎茶。
老人得此且自慰，更訪餘石探幽遐。
施君既去復以事還戲贈
作者：蘇轍
朝代：宋

令尹西行去又迴，西湖重把舊樽罍。
吏民再見雞棲乘，猶道吾公挽不來。
施崇寧寺馬
作者：蘇轍
朝代：宋

南歸閉門萬事了，病卧常多起常少。
未用田間下澤車，何須櫪上追風驃。
鄉人記我少年日，滇馬爲致風前鳥。
三年伏櫪人共怪，馬不能言心可曉。
坐馳千里氣蟠結，日食生芻空自笑。
主人自是箕潁人，誰復爲送洮岷道。
支公惠眼識神駿，山下泉甘足芳草。
法流一洗百病消，翹足長鳴且忘老。
早睡
作者：蘇轍
朝代：宋

老人如嬰兒，起晏睡常早。
粗氈薄絮被，孤枕自媚好。
倒床作龜息，逡巡輒復覺。
隔門燈火明，仿佛聞語笑。
杯棬相勸酬，往往見譏誚。
披衣坐跏趺，衰老當自了。
室空窗亦虛，半夜明月到。
老盧下種法，從古無此妙。
根生花輒開，得者自不少。
要須海底行，更問藥山老。
明日安厚卿强幾聖復召飲醉次前韵
作者：蘇轍
朝代：宋

芳樽酌水清無淤，梨園著雪迷根株。
鄴官士女喜行樂，坐上醉客誰親疏。
倦遊不知歲月過，痛飲漸覺筋骸蘇。
風吹落片亂鵝毳，雨結細實駢明珠。
雲屯冰積動論頃，誰信城郭涵村墟。
坐觀明媚低照席，行看繁鬧橫遮駒。
我貧不辦供酒炙，側耳日聽交朋呼。
無端人事巧拘束，曾不見置閑須臾。
長鯨渴水求入海，老驥伏櫪思就車。
清明未過春未老，寒食豈必節與除。
二君爲我重置酒，席上醉倒交相扶。
歡娛安用苦酬酢，叫嘯不畏相罪辜。
昏然已覺萬物小，下視吏役真婢奴。
請君數具牛酒費，此外百事何能如。
明日復賦
作者：蘇轍
朝代：宋

放舟城西南，却向東南泊。
朝來雨新霽，白水浸城脚。
古汴多流苴，清泗亦浮沫。
平吞百澗暴，滅盡三洪惡。
遊人不勝喜，水族知當樂。
舟行野鳬亂，網盡修鱗躍。
香醪溜白蟻，鱠縷填花萼。
人生適意少，一醉皆應諾。
同遊非偶然，後會未前約。
簡書尚見寬，行日爲公却。
春後望雪
作者：蘇轍
朝代：宋

秋雨僅熟禾，冬雪不揜塊。
溫風搜麥根，天意欲爲害。
老農强推測，妄謂春當改。
三陽已換節，六出尚茫昧。
朝看扶桑暾，夜聽土囊噫。
倉場久空竭，榆棗方伐賣。
丁夫病風熱，孺子作瘡疥。
無知此何辜，得罪彼有在。
造物伊誰憎，亦復自無奈。
慎勿翻雪海，凍餒無疆界。
春日耕者
作者：蘇轍
朝代：宋

陽氣先從土脈知，老農夜起飼牛饑。
雨深一尺春耕利，日出三竿曉餉遲。
婦子同來相嫵媚，烏鳶飛下巧追隨。
紛紜政令曾何補，要取終年風雨時。
春旱
作者：蘇轍
朝代：宋

舊俸存無幾，生齒日益多。
敝廬雖粗完，空廩無麥禾。
首種二頃田，奈此春旱何。
誰能持隻鷄，一酹邢山阿。
饑寒誰相念，幸龍未見呵。
去年投虎頭，叩門用干戈。
邂逅一尺雨，豈復陰陽和。
幽明初不隔，誠意豈在多。
惻然上通天，矧此一盤渦。
雲興雨隨至，父老行且歌。
春旱彌月郡人取水邢山二月五日水入城而雨
作者：蘇轍
朝代：宋

春旱時聞孽火然，邢山龍老不安眠。
麥生三寸未覆壠，雨過一犁初及泉。
深愧貧民饑欲死，可憐肉食坐稱賢。
南齋遺老知尤幸，湯餠黄齏又一年。
春深三首·其一
作者：蘇轍
朝代：宋

郊原紅綠變青陰，閉戶不知春已深。
稍喜荒畦添野薺，坐看新竹補疏林。
簾中飛絮縈殘夢，窗外啼鶑伴獨吟。
欲聽楞嚴終懶出，道人知我祖無心。
春深三首·其三
作者：蘇轍
朝代：宋

偶有茅檐潩水陰，近依城市淺非深。
幽居每自比陳寔，古學何人貴杜林。
鄰父時來陪小飲，兒曹頗解續微吟。
前年僅了春秋傳，後有仁人知我心。
春深三首·其二
作者：蘇轍
朝代：宋

小園松竹有清陰，懶病從茲日益深。
醉客滿堂慚北海，野僧同社憶東林。
逢人問道空長嘯，久客思歸尚越吟。
三十年前誦圓覺，年來雖老解安心。
春無雷
作者：蘇轍
朝代：宋

經冬無雪麥不死，秋雨過多深入土。
人言來歲定無麥，農父掉頭笑不許。
清明雨足麥欣欣，旋敕奴婢修破囷。
大麥過期當半熟，小麥未晚猶十分。
東家西舍發陳積，十錢一餠猶難得。
向來天公不爲人，市人半是溝中瘠。
前望麥熟一月期，老稚相勸聊忍饑。
誰令伏枕作寒熱，囊中無錢誰肯醫。
天公愛人何所吝，一春雨作雷不震。
雷聲一起百妖除，病人起舞不須扶。
春盡
作者：蘇轍
朝代：宋

春風過盡百花空，燕坐笙簫起滅中。
樹影連天開翠幕，鳥聲入耳當歌童。
楞嚴十卷幾回讀，法酒三升是客同。
試問鄰僧行乞在，何人閑暇似衰翁。
春陰
作者：蘇轍
朝代：宋

春後誰令百日陰，雨淫風橫兩相侵。
天公未有惜花意，野老空存念麥心。
共怪叢筠亦黄落，終憐老檜獨蕭森。
過中不克陽安在，夏旱前知未易禁。
春雪
作者：蘇轍
朝代：宋

溫風吹破臘，留雪惱新春。
信逐殘梅到，花從半夜勻。
旋消微覆瓦，狂下亦欺人。
壓竹時聞落，埋萱久未伸。
山川濛不解，樓觀洗成新。
擁褐僧方睡，開門客屢嚬。
爨烟知歲稔，履迹笑吾貧。
畦凍初生韭，泥融正賣薪。
寒魚爭就汕，燭酒頗無巡。
預喜田宜麥，槃餐餠餌頻。
昭君村
作者：蘇轍
朝代：宋

峽女王嬙繼屈須，入宮曾不愧秦姝。
一朝遠逐呼韓去，遥憶江頭捕鯉魚。
江上大魚安敢釣，轉柁橫江筋力小。
深邊積雪厚埋牛，兩處辛勤何處好。
去家離俗慕榮華，富貴終身獨可嗟。
不及故鄉山上女，夜從東舍嫁西家。
景福順老夜坐道古人搐鼻語
作者：蘇轍
朝代：宋

中年聞道覺前非，邂逅仍逢老順師。
搐鼻徑參真面目，掉頭不受別鉗鎚。
枯藤破衲公何事，白酒青鹽我是誰。
慚愧東軒殘月上，一杯甘露滑如飴。
書廬山劉顗宮苑屋壁三絕·其一
作者：蘇轍
朝代：宋

山西舊將本書生，歸老巖間未厭兵。
卧聞布水中宵起，錯認邊風萬馬聲。
書廬山劉顗宮苑屋壁三絕·其三
作者：蘇轍
朝代：宋

肩輿已棄躡風騅，舊物仍存楊柳枝。
一曲清歌近尤好，五陵故態未全衰。
書廬山劉顗宮苑屋壁三絕·其二
作者：蘇轍
朝代：宋

雕弓挂壁恥言勛，出入樵漁便作羣。
五馬親來看射虎，不愁醉尉惱將軍。
書郭熙橫卷
作者：蘇轍
朝代：宋

鳳閣鸞臺十二屏，屏上郭熙題姓名。
崩崖斷壑人不到，枯松野葛相欹傾。
黄散給舍多肉食，食罷起愛飛泉清。
皆言古人不復見，不知北門待詔白髮垂冠纓。
袖中短軸纔半幅，慘澹百里山川橫。
巖頭古寺擁雲木，沙尾漁舟浮晚晴。
遥山可見不知處，落霞斷雁俱微明。
十年江海興不淺，滿帆風雨通宵行。
投篙椓杙便止宿，買魚沽酒相逢迎。
歸來朝中亦何有，包裹觀闕圍重城。
日高困睡心有適，夢中時作東南征。
眼前欲擬要真物，拂拭束絹付與汾陽生。
曹郎子文赴山陽令
作者：蘇轍
朝代：宋

囊空口衆不堪閑，却喜平生得細論。
鶴髮進封償舊德，彩衣聽訟勉平反。
楚風剽疾觀新政，浙水蕭條咏舊恩。
記取老人臨別語，茶瓢霜後早相存。
曾子固舍人挽詞
作者：蘇轍
朝代：宋

少年漂泊馬光祿，末路騫騰朱會稽。
儒術遠追齊稷下，文詞近比漢京西。
平生碑版無容繼，此日銘詩誰爲題。
試數廬陵門下士，十年零落曉星低。
曾子宣郡太挽詞二首·其一
作者：蘇轍
朝代：宋

族大徽音遠，年高福祚多。
生兒盡龍虎，封國裂山河。
象服驚初揜，埋文信不磨。
送車江郭滿，咽絕聽哀歌。
曾子宣郡太挽詞二首·其二
作者：蘇轍
朝代：宋

安輿遍西北，丹旐歷江湖。
存沒終無憾，哀榮兩得俱。
新封崇馬鬣，餘福薦浮圖。
家法蘋蘩在，空堂始一虞。
曾郎元矩見過逾月聽其言久而不厭追感平昔爲賦詩
作者：蘇轍
朝代：宋

胄子相從得佳婿，掖垣同直喜良朋。
交情不意隔生死，世事休論有廢興。
宿草芊綿淚入土，故琴牢落恨填膺。
遠來似覺清談勝，試問傳家今幾燈。
服栗
作者：蘇轍
朝代：宋

老去日添腰脚病，山翁服栗舊傳方。
經霜斧刃全金氣，插手丹田借火光。
入口鏘鳴初未熟，低頭咀噍不容忙。
客來爲說晨興晚，三嚥徐收白玉漿。
望夫臺
作者：蘇轍
朝代：宋

江上孤峰石爲骨，望夫不來空獨立。
去時江水拍山流，去後江移水成磧。
江移岸改安可知，獨與高山化爲石。
山高身在心不移，慰爾行人遠行役。
望嵩樓
作者：蘇轍
朝代：宋

連山鄣吾北，二室分西東。
東山幾何高，不爲太室容。
西山爲我低，少室見諸峰。
臨軒一長嘆，隠見由所逢。
試問山中人，二室竟誰雄。
雄雌久已定，分別徐亦空。
可憐汝陽酒，味與上國同。
遊心四山外，寄適杯酒中。
木冰
作者：蘇轍
朝代：宋

老病不眠知夜寒，晨興薄冰滿庭前。
枯榆老柳變精妍，細稍如苗粗如椽。
風敲碎玉落紛然，冰裹槲葉誰雕鎸。
鄰家父老呼東垣，欲沽官酒囊無錢。
我亦强起試一觀，樹稼不見今十年。
木山引水二首·其一
作者：蘇轍
朝代：宋

引水穿牆接竹梢，谷藏峰底大容瓢。
將流旋滴廬山瀑，已盡還來海上潮。
亂點落池驚睡覺，半山含潤沃心焦。
瓦盆一斛何勝滿，溢去猶能浸菊苗。
木山引水二首·其二
作者：蘇轍
朝代：宋

檐下枯槎拂荻梢，山川迤邐費公瓢。
幽泉細細流巖鼻，盆水瀰瀰漲海潮。
但愛堅如湖上石，誰憐收自竈中焦。
蒼崖寒溜須佳蔭，尚少冬青石繭苗。
李公麟陽關圖二絕·其一
作者：蘇轍
朝代：宋

百年摩詰陽關語，三疊嘉榮意外聲。
誰遣伯時開縞素，蕭條邊思坐中生。
李公麟陽關圖二絕·其二
作者：蘇轍
朝代：宋

西出陽關萬里行，彎弓走馬自忘生。
不堪未別一杯酒，長聽佳人泣渭城。
李方叔新宅
作者：蘇轍
朝代：宋

我年七十無住宅，斤斧登登亂朝夕。
兒孫期我八十年，宅成可作十年客。
人壽八十知已難，從今未死且盤桓。
不如君家得衆力，咄嗟便了三十間。
李君雖貧足圖史，旋鑿明窗安凈几。
閉門但辦作詩章，好事時來置樽俎。
我恨年來不出門，不見君家棟宇新。
心安即是身安處，自揣頭顱莫問人。
李簡夫挽詞二首·其一
作者：蘇轍
朝代：宋

老成渾欲盡，吊客一潸然。
遺事人人記，清詩句句傳。
掛冠疏傅早，樂世白公賢。
嘆息風流在，埋文得細鎸。
李簡夫挽詞二首·其二
作者：蘇轍
朝代：宋

歸隠淮陽市，遨遊十六年。
養生能淡泊，愛客故留連。
傾蓋知心晚，論詩卧病前。
葆光塵滿榻，無復聽談禪。
李誠之待制挽詞二首·其一
作者：蘇轍
朝代：宋

脫遺章句事經綸，滿腹龍蛇自屈伸。
南駕威聲傳絕域，西征舊恨失姦臣。
空留諫疏驚頹靡，終託詩詞話苦辛。
直氣如雲未應盡，一雙嗣子亦騏驎。
李誠之待制挽詞二首·其二
作者：蘇轍
朝代：宋

濟南風物在西湖，湖上逢公初下車。
談笑樽前伏齊虜，旌旗門外聽除書。
一封未奏先焚草，三黜歸來便種蔬。
淚落西堂歌酒地，杉松空見歲寒餘。
李邦直出巡青州余不久將赴南都比歸不及見矣作詩贈別
作者：蘇轍
朝代：宋

東道初來託故人，南樓頻上泗河漘。
江山尚有留人意，樽俎寧當厭客貧。
顧我及秋行不久，問君觸熱去何因。
西歸凉冷霜風後，濁酒清詩誰與親。
李邦直見邀終日對卧南城亭上二首·其一
作者：蘇轍
朝代：宋

一徑坡陀草木間，孤亭勝絕俯川原。
青天圖畫四山合，白晝雷霆百步喧。
煙柳蕭條漁市遠，汀洲蒼莽白鷗翻。
客舟何事來匆草，逆上波濤吐復吞。
李邦直見邀終日對卧南城亭上二首·其二
作者：蘇轍
朝代：宋

東來無事得遨遊，奉使清閑亦自由。
撥棄簿書成一飽，留連語笑失千憂。
舊書半卷都如夢，清簟橫眠似欲秋。
聞說歸朝今不久，塵埃還有此亭不。
李鈞壽花堂
作者：蘇轍
朝代：宋

石上菖蒲十二節，仙人服之好顔色。
根如蟠龍不可得，葉中開花誰復識。
夫子自少讀道書，年未五十嗜欲除。
河流通天非轆轤，下入金鼎融爲珠。
一醉斗酒心自如，鬼物窺覘驚睢盱。
菖蒲花開壽之符，白髮變黑顔如朱。
它年三茆訪君廬，拍手笑我言不虛。
東方書生行
作者：蘇轍
朝代：宋

東方書生多愚魯，閉門誦書口生土。
窗中白首抱遺編，自信此書傳父祖。
辟雍新說從上公，冊除僕射酬元功。
太常弟子不知數，日夜吟諷如寒蟲。
四方窺覘不能得，一卷百金猶復惜。
康成穎達棄塵灰，老聃瞿曇更出入。
舊書句句傳先師，中途欲棄還自疑。
東鄰小兒識機會，半年外舍無不知。
乘輕策肥正年少，齒疏脣腐真堪笑。
是非得失付它年，眼前且買先騰踔。
東西京二絕·其一
作者：蘇轍
朝代：宋

親祀甘泉歲一終，屬車徐動不驚風。
宓妃何預詞臣事，指點譏呵豹尾中。
東西京二絕·其二
作者：蘇轍
朝代：宋

犀箸金槃不暇嘗，更須石上擣黄粱。
數錢未免河東舊，不識前朝大練光。
東軒長老二絕·其一
作者：蘇轍
朝代：宋

東軒正似虛空樣，何處人家籠解盛。
縱使盛來無處著，雪堂自有老師兄。
東軒長老二絕·其二
作者：蘇轍
朝代：宋

擔頭挑得黄州籠，行過圓通一笑開。
却到山前人已寂，亦無一物可擔迴。
林笋
作者：蘇轍
朝代：宋

竹林遭凍曾枯死，春笋連年再發生。
天與歲寒終倔强，澤分淇澳轉敷榮。
狂鞭已逐草侵徑，疏影長隨月到楹。
嵇阮欲來從我餘，開門一笑亦逢迎。
林筍復生
作者：蘇轍
朝代：宋

春寒侵竹竹憔悴，父老皆云未嘗記。
偶然雷雨一尺深，知爲南園衆君子。
從地湧出長如人，一一便有凌雲氣。
吾家老圃倦栽接，但以歲寒相嫵媚。
一朝紛紛看黄落，嵇阮相過無醉地。
陰陽往復知有數，已病還瘳非即死。
呼童徑語鄰舍翁，種竹未改當年意。
姚黄左紫終誤人，千葉重臺定何事。
柳子玉郎中挽詞二首·其一
作者：蘇轍
朝代：宋

晚歲抽身塵土中，灊山仍乞古仙宮。
羞將白髮隨馮叟，欲就丹砂繼葛洪。
龍虎未能留物化，芭蕉久已悟身空。
騷人欲作招魂賦，蟬蛻疑非世俗同。
柳子玉郎中挽詞二首·其二
作者：蘇轍
朝代：宋

新詩錦繡爛成編，醉墨龍蛇灑未乾。
共首卜居空舊約，宛丘携手憶餘歡。
風流可見身如在，鄉國全歸意所安。
行到都門送君處，長河清淚兩汍瀾。
柳湖久無水悵然成咏
作者：蘇轍
朝代：宋

平湖水盡起黄埃，惟有長堤萬萬栽。
病鶴摧頹沙上舞，游人寂寞岸邊回。
秋風草木初摇落，日暮樵蘇自往來。
更試明年春絮起，共看飛雪亂成堆。
柳湖感物
作者：蘇轍
朝代：宋

柳湖萬柳作雲屯，種時亂插不須根。
根如卧蛇身合抱，仰視不見蜩蟬喧。
開花三月亂飛雪，過牆度水無復還。
窮高極遠風力盡，棄墜泥土顔色昏。
偶然直墮湖中水，化爲浮萍輕且繁。
隨波上下去無定，物性不改天使然。
南山老松長百尺，根入石底蛟龍蟠。
秋深葉上露如雨，傾流入土明珠圓。
乘春發生葉短短，根大如指長而堅。
神農嘗藥最上品，氣力直壓鍾乳溫。
物生稟受久已異，世俗何始分愚賢。
楊主簿日本扇
作者：蘇轍
朝代：宋

扇從日本來，風非日本風。
風非扇中出，問風本何從。
風亦不自知，當復問太空。
空若是風穴，既自與物同。
同物豈空性，是物非風宗。
但執日本扇，風來自無窮。
樓觀
作者：蘇轍
朝代：宋

老聃厭世入流沙，飄蕩如雲不可遮。
弟子憐師將去國，關門望氣載還家。
高臺尚有傳經處，畫壁空留駕犢車。
一授遺書無復老，不知何苦服胡麻。
次前韵
作者：蘇轍
朝代：宋

心空煩惱不須除，白盡年來罷鑷鬚。
隨俗治生終落落，苦心憂世漫區區。
居連里巷知安否，食仰田園問有無。
我已閉門還往絕，待乘明月過君廬。
次前韵
作者：蘇轍
朝代：宋

閉門何所事，毛髮日青青。
齒折登山屐，塵生貰酒瓶。
調心開貝葉，救病讀難經。
定起無人見，寒燈一點星。
次前韵
作者：蘇轍
朝代：宋

龍鸞僅比閩團釅，鹽酪應嫌北俗粗。
採愧吳僧身似腊，點須越女手如酥。
舌根遺味輕浮齒，腋下清風稍襲膚。
七碗未容留客試，瓶中數問有餘無。
次前韵示楊明二首·其一
作者：蘇轍
朝代：宋

晚歲有餘樂，天教一向閑。
嵩陽百口住，嶺外七年還。
卜宅先鄰晏，携瓢欲飲顔。
吳僧來不久，相約叩禪關。
次前韵示楊明二首·其二
作者：蘇轍
朝代：宋

甘井元依廟，平湖亦近城。
幅巾朝食罷，芒屩雨中行。
擾擾初何事，悠悠畢此生。
欲邀東郭叟，煩子作郊迎。
次前韵答景仁
作者：蘇轍
朝代：宋

儒林談道亦云舊，遠自太史牛馬走。
區區分別竟何爲，擾擾祇添心上垢。
道大如天不可測，異出同歸各穿竇。
浩然一水散千漚，却觀彼我曾無有。
我丈中心冰玉潔，世上浮榮盡灰滅。
終年行道自不知，笑指空門名異說。
此心未信道不生，石上下種何由茁。
道在起居飲食中，安問胡僧分五葉。
次子瞻夜字韵作中秋對月二篇一以贈王郎二以寄子瞻·其一
作者：蘇轍
朝代：宋

平明坐曹黄昏歸，終歲得閑惟有夜。
已邀明月出牆東，更遣清風掃庭下。
城上青鬟四山合，門前白練長江瀉。
誰家高會吹參差，鄰婦悲歌舂罷亞。
二年憂患今已過，一夜清光天所借。
西京詩句出蘇李，南國風流數王謝。
已隨孤棹去中原，肯顧新科求上舍。
讀書本自比嵇鍛，學劍要須問曹蔗。
清觴灧灧君莫違，佳句駸駸予已怕。
狂夫猖狂終累人，不返行遭親黨駡。
次子瞻夜字韵作中秋對月二篇一以贈王郎二以寄子瞻·其二
作者：蘇轍
朝代：宋

十年秋月照相思，相從祇有彭門夜。
露侵笳鼓思城闕，寒迫魚龍舞潭下。
厭厭夜飲歡自足，落落襟懷向人瀉。
秋深河來巨野溢，水乾樓起滕王亞。
北海孔公雖好客，河內寇尹那得借。
是非朝野忽紛紜，得喪芳菲一開謝。
明月多情還入門，流水何知空繞舍。
晨餐江市富鱣魴，夜宿山村足梨蔗。
坐隅鵩鳥不須問，牆外蝮蛇猶足怕。
婁公見唾行自乾，馮老尚多誰定駡。
次烟字韵答黄庭堅
作者：蘇轍
朝代：宋

病卧江干鬚带雪，老捻書卷眼生烟。
貧如陶令仍耽酒，窮似湘纍不問天。
令弟近應憐廢學，大兄昔許叩延年。
比聞蔬茹隨僧供，相見能容醉後顛。
次王適韵送張耒赴壽安尉二首·其一
作者：蘇轍
朝代：宋

綠髮驚秋半欲黄，官居無處覓林塘。
浮生已是塵勞侶，病眼猶便錦繡章。
羞見故人梁苑廢，夢尋歸路蜀山長。
憐君顧我情依舊，竹性蕭疏未受霜。
次王適韵送張耒赴壽安尉二首·其二
作者：蘇轍
朝代：宋

魏紅深淺配姚黄，洛水家家自作塘。
遊客賈生多感概，閑官白傅足篇章。
山分少室雲烟老，宮廢連昌草木長。
路出蒿高應少駐，孱顔新過一番霜。
次遠韵
作者：蘇轍
朝代：宋

萬里謫南荒，三子從一幼。
謬追春秋餘，頼爾牛馬走。
憂病多所忘，問學非復舊。
借書里諸生，疑事誰當叩。
吾兒雖懶教，擢穎既冠後。
求友卷中人，玩心竹間岫。
時令檢遺闕，相對忘昏晝。
兄來試謳吟，句法漸翹秀。
暫時鴻雁飛，迭發塤篪奏。
更念宛丘子，頎然何時覯。
次遠韵齒痛
作者：蘇轍
朝代：宋

元明散諸根，外與六塵合。
流中積緣氣，虛妄無可託。
敝陋少空明，婦姑相攘奪。
日出暵焦牙，風來動危蘀。
喜汝因病悟，或免終身著。
更須誦楞嚴，從此脫纏縛。
次遲韵二首·其一
作者：蘇轍
朝代：宋

老謫江南岸，萬里修烝嘗。
三子留二子，嵩少道路長。
累以二孀女，辛勤具餱糧。
誰令南飛鴻，送汝至我旁。
饑寒不能病，氣紓色亦康。
拊背問家事，嗟我久已忘。
力耕當及春，無爲久南方。
還家語諸女，素剛非王章。
次遲韵二首·其二
作者：蘇轍
朝代：宋

世事非吾憂，物理有必至。
常暘百川竭，顧亦防雨耳。
陰陽相糾纏，反覆更自治。
幽懷澹不起，默坐識其意。
長子念衰老，遠行重慚愧。
疏慵身似僧，岑寂家近寺。
但聞事日新，未覺吾有異。
器鍠本自出，藩角徒不遂。
得失衆共知，窮達佛所記。
要令北歸日，粗究一大事。
次遲韵千葉牡丹二首·其一
作者：蘇轍
朝代：宋

潩上名園似洛濱，花頭種種鬥尖新。
共傳青帝開金屋，欲遣姚黄比玉真。
秦嶺猶應篆詩句，杜鵑直恐降天神。
老人髮少花頭重，起舞欹斜酒力勻。
次遲韵千葉牡丹二首·其二
作者：蘇轍
朝代：宋

老人無力年年懶，世事如花種種新。
百巧從來知是妄，一機何處定非真。
園夫漫接曾無種，物化相乘豈有神。
畢竟春風不揀擇，隨開隨落自勻勻。
次遲韵寄适遜
作者：蘇轍
朝代：宋

饑民畏寒尤惡雪，旋理破裘紝敗纈。
我雖久客未成歸，黍酒虀羹還潑節。
汝雨薪炭舊如土，爾來薄俸纔供爇。
眼前暖熱無可道，心下清凉有餘潔。
潁川歸去知何時，祠宮欲罷無同列。
夜中仿佛夢兩兒，欲迓老人先聚說。
次遲韵對雪
作者：蘇轍
朝代：宋

雪寒近可憂，麥熟遠有喜。
我生憂喜中，所遇一已委。
平生聞汝南，米賤豚魚美。
今年惡蝗旱，流民鬻妻子。
一食方半菽，三日已于耜。
號呼人誰聞，愍惻天自邇。
繁陰忽連夕，飛霰墮千里。
卷舒驚太速，原隰殊未被。
貧家望一麥，生事如毛起。
薦饑當逐熟，西去真納履。
次遲韵復雪
作者：蘇轍
朝代：宋

老人怕寒愁早作，夜聞飛霰知相虐。
粟車未到泥復深，場薪欲盡心驚愕。
山川滉蕩勢如海，孤舟一葉知安泊。
山中故人消息斷，欲問有無隔溪壑。
人言王生好事人，回船不顧山陰約。
故侯生來本貧窶，妻子至今美藜藿。
曳履長歌解忍饑，裹飯往飼今誰託。
家人來告酒可蒭，洗盞開瓶同一酌。
次遲韵示陳天倪秀才侄孫元老主簿
作者：蘇轍
朝代：宋

茅檐有佳客，肅肅清風興。
吾孫成均來，左右皆良朋。
爲憐衆兄弟，將冠未有稱。
條枚失熂燎，中林化薪蒸。
老夫方苦貧，不辦酒如澠。
夏田已失麥，種豆喜多蠅。
何以待君子，簞瓢容一升。
君來豈非誤，門庭冷如冰。
次韵仇池冬至日見寄
作者：蘇轍
朝代：宋

身如草木順陰陽，附火重裘百日强。
漸喜微和解凝烈，半酣起舞意倉忙。
吾兄去我行三臘，千里今宵共一觴。
世事只今人自解，苦寒須盡酒如湯。
次韵任遵聖見寄
作者：蘇轍
朝代：宋

故國老成誰復先，壯心空記語當年。
灌夫失意貧無友，梅福辭官晚作仙。
詩句清新非世俗，退居安穩卜江天。
它年我亦從君隠，多買黄魚煮復煎。
次韵侄過江漲
作者：蘇轍
朝代：宋

陰淫夏爲秋，雨暴溪作瀆。
缺防舊通市，流潦幾入屋。
雖幸廩粟空，猶惜畦蔬綠。
鹿駭不擇音，鴻羈分遵陸。
室誚曾子還，城謳華元衄。
中情久岑寂，外物競排蹙。
設心等一慈，開懷受諸毒。
道力雖未究，游波偶然伏。
糧須三月聚，艾要七年蓄。
君恩許北還，從此當退縮。
次韵侯宣城疊嶂樓雙溪閣長篇
作者：蘇轍
朝代：宋

作官如負擔，一負當且弛。
不知息肩處，妄問道遠邇。
我乘章江流，却入宛溪水。
捨舟陟崔嵬，行路極句已。
名都便欲過，佳處頼公指。
仰攀疊嶂高，俯閱雙溪美。
不悟身乘空，但覺風吹耳。
雲烟變遥壑，歌吹聞近市。
倦遊得清曠，行役有新喜。
公言頃榛穢，斬伐從我始。
堰水種蒲蓮，開山蒔梅李。
擁本待成陰，養花要食子。
遺風揖桓謝，父老邀黄綺。
邦人魚依蒲，食客莪在芷。
春陰迫寒食，謂我姑且止。
嗟余去鄉國，屢把刀環視。
感公鵠鷺修，憐我鳬鴨庳。
異邦逢故人，寧復固辭理。
高談雲漢上，爛醉笙歌裏。
落日盡公歡，推挽未應起。
次韵侯宣城題疊嶂樓
作者：蘇轍
朝代：宋

小邑來時路，宣城最近鄰。
樓臺百年舊，花竹一番新。
登覽春深日，凝思病後身。
何時對樽酒，重爲洗埃塵。
次韵侯宣州利建招致政汪大夫
作者：蘇轍
朝代：宋

社甕壺漿接四鄰，肩輿拄杖試紅塵。
慣眠林下三竿日，來看城中萬井春。
世上升沉無限事，樽前强健不資身。
經過已足知公政，長見車中有老人。
次韵偶成
作者：蘇轍
朝代：宋

交情淡泊久彌新，吏役縈纏日益紛。
香火社中真避世，簿書叢裏强論文。
樽罍正及明蟾夜，舟楫來隨早雁羣。
世俗如君今有幾，真將富貴等浮雲。
次韵傅宏推官義方亭
作者：蘇轍
朝代：宋

居近古城心自幽，簞瓢足用更何求。
鶑飛旋趁春風出，龍卧終聞莫雨搜。
科第聯翩收甲乙，鄉閭驚怪問因由。
隠君淡泊無人識，長夏一衫冬一裘。
次韵光庭省中書事
作者：蘇轍
朝代：宋

放浪江湖久惰慵，安排誰置從官中。
粗疏空與延和對，開納初還貞觀風。
二鄙兵消真帝力，四方雨足自天功。
時將一勺傾滄海，漫使人知達四聰。
次韵分司南京李誠之待制求酒二首·其一
作者：蘇轍
朝代：宋

世上升沉都夢裏，春來强健鬥樽前。
公田種秫全拋却，坐客無氈誰與錢。
次韵劉敏殿丞送春
作者：蘇轍
朝代：宋

春去堂堂不復追，空餘草木弄晴暉。
交遊歸雁行將盡，蹤迹鳴鳩懶不飛。
老大未須驚節物，醉狂兼得避危機。
東風雖有經旬在，芳意從今日日非。
次韵劉涇見寄
作者：蘇轍
朝代：宋

天之蒼蒼亦何有，亦有雲漢爲之章。
人生混沌一氣耳，嘿嘿何用知肺腸。
孔公孟子巧言語，剖瓢插竹吹笙簧。
含宮吐角千萬變，坐令隠伏皆形相。
我生稟賦本微薄，氤氳方寸不自藏。
譬如蘭根在黄土，春風驅迫生繁香。
口占手寫豈得已，此亦未免物所將。
方將寂寞自收斂，不受世俗斗尺量。
既知仍作未能止，紛紜竟亦類彼莊。
煎烹心脾擢胃腎，自令鬢髮驚秋霜。
嗟子獨未知此病，從橫自恃觜爪剛。
少年一見非俗物，鏘然修竹鳴孤凰。
近來直欲扛九鼎，令我畏見筆力强。
提携童子從冠者，揣摩五帝論三皇。
詩書近日貴新說，掃除舊學漫無光。
竊攘瞿曇剽李耳，牽挽性命推陰陽。
狂流滾滾去不返，長夜漫漫未遽央。
詞鋒俊發魯連子，慚愧田巴稱老蒼。
是非得失子自了，一醉早醒余所望。
次韵劉貢父和韓康公憶其弟持國二首·其一
作者：蘇轍
朝代：宋

霜風瑟瑟卷梧蕉，燕處超然夜寂寥。
羽客信來丹鼎具，石淙夢斷水聲遥。
赤松作伴誰當見，黄鵠高飛未易招。
劍履終身定何益，勤勞付與沛中蕭。
次韵劉貢父和韓康公憶其弟持國二首·其二
作者：蘇轍
朝代：宋

愛君憂世老彌深，特操要須得失臨。
晚歲飛騰推有德，故鄉安穩信無心。
小邦近似西山隠，元氣終當北斗斟。
聖主方求三世舊，老臣何止一遺簪。
次韵劉貢父從駕
作者：蘇轍
朝代：宋

一經空記弟傳兄，舊德終慚比長卿。
扈駕聯翩來接武，登科先後憶題名。
竹林共集連諸子，棣萼相輝頼友生。
它日都門俱引去，不應廣受獨華榮。
次韵劉貢父登黄樓懷子瞻二首·其一
作者：蘇轍
朝代：宋

青山開四面，白水繞三禺。
野闊時聞籟，人閑舊據梧。
畫船留上客，遺迹問田夫。
事少日常飲，才疏世未須。
决河初薦至，勝事偶相俱。
燕子卑無取，滕王遠可橅。
飛濤隠睥睨，落日麗浮圖。
同舍新持節，專城敢遽呼。
未迎行部駕，已放下淮艫。
試問登消暑，如何楚與吳。
次韵劉貢父登黄樓懷子瞻二首·其二
作者：蘇轍
朝代：宋

藹藹才名世，駸駸日轉禺。
一時同接淅，平昔共棲梧。
攬轡真壯士，擁旄良丈夫。
塵埃脫緇綬，水石慰霜須。
勝地來相失，清樽未暇俱。
射餘空見帖，鑄罷祗觀橅。
歸計何當决，徂年貴早圖。
檻中終爲食，韝上耻聞呼。
顧我千羊毳，平生一釣艫。
微官不須滿，也復試遊吳。
次韵劉貢父省上示同會二首·其一
作者：蘇轍
朝代：宋

流落江湖東復西，歸來未洗足間泥。
偶隨鵬翼培風上，時得衙香滿袖携。
落筆逡巡看儤直，醉吟清絕許分題。
相望魯衛雖兄弟，終畏鄰封大國齊。
次韵劉貢父省上示同會二首·其二
作者：蘇轍
朝代：宋

掖垣不復限東西，賓客來衝霧雨泥。
白酒黄封開瀲灧，朱櫻青籠落提携。
五花愧我連書判，三道高君免試題。
誰遣松蒿同一谷，凌雲他日恐難齊。
次韵劉貢父省中獨直
作者：蘇轍
朝代：宋

簾深巧爲隔朝暾，竹密時能引雀喧。
朝罷宿酲還續夢，靜中諸妄稍歸根。
坐曹聞道仍分省，出沐誰當與比軒。
竹簟茅檐它日事，重因遺咏記君恩。
次韵劉貢父西掖種竹
作者：蘇轍
朝代：宋

竹迷誰定知迷否，趁取滂沱好雨初。
栽向鳳池吹律處，斸從芸閣殺青餘。
迎風一嘯朝回早，弄月相差直宿疏。
應怪籍咸林下客，相看不飲作除書。
次韵劉貢父題文潞公草書
作者：蘇轍
朝代：宋

鷹揚不減少年時，墨作龍蛇紙上飛。
應笑學書心力盡，臨池寫遍未裁衣。
次韵劉貢甫學士畫松石圖歌
作者：蘇轍
朝代：宋

長松大石生長見，朅遊塵土嗟空羨。
寒翠關心失舊交，榮華過眼驚流電。
破繒買得古畫圖，遺墨參差隨斷線。
蟉枝倒掛風自舞，直幹孤生看面面。
故山舊物遠莫致，愛此隨人共流轉。
物生真僞竟何有，適意一時寧復辨。
少年所好老成癖，傍人指笑嗟矜衒。
京城宅舍松石希，買費百金猶恐賤。
次韵南湖清飲二首·其一
作者：蘇轍
朝代：宋

翠箔紅窗映大堤，遠來清飲嘆參差。
盈盈積水東西隔，脈脈幽懷彼此知。
淥酒謾傳工破悶，主人何敢怪顰眉。
明朝看月雲開未，試與詹家一問龜。
次韵南湖清飲二首·其二
作者：蘇轍
朝代：宋

坐客經年半已非，喜君重到暫相依。
不嫌愛酒樽頻倒，只怕題詩紙屢飛。
耿耿幽懷誰與訴，徐徐細酌未應違。
從今更肯相過否，幾誤風吹白版扉。
次韵吳厚秀才見寄
作者：蘇轍
朝代：宋

壯心摧折漸無餘，早歲爲文老不如。
登木求魚知我拙，循窠覓兔笑君疏。
清尊獨酌夜方半，白髮潛生歲欲除。
久恐交親還往絕，床頭猶喜數行書。
次韵吳厚秀才見贈三首·其一
作者：蘇轍
朝代：宋

騷人思苦骨巖巖，百里携詩相就談。
故作微詞挑遷客，不嫌春雨濕歸衫。
少年舊喜登高賦，老病今成見敵慚。
問我近來誰復可，對君聊擬誦周南。
次韵吳厚秀才見贈三首·其三
作者：蘇轍
朝代：宋

一卷新詩錦一端，掉頭吟諷識芳酸。
哀歌永夜悲牛角，朗咏扁舟笑杏壇。
間發笙簧猶可擬，棄捐斤斧定知難。
繼君高韵君應笑，咀嚼歸途久據鞍。
次韵吳厚秀才見贈三首·其二
作者：蘇轍
朝代：宋

久欲歸田計未成，羨君負郭足爲生。
躬耕不用千鍾祿，高卧誰知萬里征。
已覺安閑真樂事，可憐辛苦盡浮名。
隠居便作江南計，爲覓佳山早寄聲。
次韵吳興李行中秀才見寄并求醉眠亭詩二首·和見寄
作者：蘇轍
朝代：宋

才堪簿領更無餘，贏得十年閑讀書。
寵辱何須身自試，窮愁不待酒驅除。
故人歸去無消息，佳句新來屢卷舒。
前日使君今在此，不妨時復置雙魚。
次韵吳興李行中秀才見寄并求醉眠亭詩二首·醉眠亭
作者：蘇轍
朝代：宋

是非一醉了無餘，唯有胸中萬卷書。
已把人生比蘧傳，更將江浦作階除。
欲眠賓客從教去，倒卧氍毹豈暇舒。
京洛舊遊真夢裏，秋風無復憶鱸魚。
次韵和人咏酴醾
作者：蘇轍
朝代：宋

蜀中酴醾生如積，開落春風山寂寂。
已憐正發香晻曖，猶愛未開光的皪。
半垂野水弱如墜，直上長松勇無敵。
風中娜娜應數丈，月下煌煌真一色。
故園聞道開愈繁，老人自恨歸無日。
百花已過春欲莫，燕坐繩床空數息。
朝來滿把得幽香，案頭亂插銅瓶濕。
一番花蕊轉頭空，誰能往問天台拾。
次韵和人豐歲
作者：蘇轍
朝代：宋

風雨迎寒欲勞農，今年真不負元豐。
蓋藏共荷官無擾，眠食安知帝有功。
草笠黄冠將蜡祀，羔羊朋酒亦豳風。
請君早具躋堂飲，退食委蛇正自公。
次韵唐覲送姜應明謁新昌杜簿
作者：蘇轍
朝代：宋

夫子雖窮氣浩然，輕簑短笠傲江天。
薄遊到處唯耽酒，歸去無心苦問田。
泮上講官殊不俗，山中老簿亦疑仙。
相從未足還辭去，欲向曹溪更問禪。
次韵姚孝孫判官見還岐梁唱和詩集
作者：蘇轍
朝代：宋

伯氏文章豈敢知，岐梁偶有往還詩。
自憐兄力能兼弟，誰肯塤終不聽箎。
西虢春游池百頃，南溪秋入竹千枝。
恨君曾是關中吏，屬和追陪失此時。
次韵姚道人
作者：蘇轍
朝代：宋

道人偶許俗人知，法喜非妻解養兒。
夜久金莖添沆瀣，室虛寶月映琉璃。
遠來醉俠匆匆返，近出詩仙句句奇。
獨怪區區踐繩墨，相逢未省角巾欹。
次韵姚道人二首·其一
作者：蘇轍
朝代：宋

西山學採薇，東坡學煮羹。
昔在建城市，豈復衣冠情。
朋友日已疏，止接盲趙生。
嗇智徇所安，元氣頼以存。
時於星寂中，稍護亂與昏。
河流發九地，欲挽升天門。
枉用十年力，僅餘一燈溫。
老病竟未除，驚呼欲狂奔。
何日新雨餘，得就季主論。
次韵姚道人二首·其二
作者：蘇轍
朝代：宋

高人隠陋巷，至藥初無方。
心知無生妙，運轉開陰陽。
才如淩雲松，豈受尺寸量。
氣如幽谷蘭，時送清風香。
嗟我本病肺，寒暑隨翕張。
丹砂苦落落，青春去堂堂。
清詩墮雲霧，至音叩琳琅。
山海信多士，世俗非所望。
遠遊居臨安，間出從諸王。
他年解冠佩，共遊無邊疆。
儀麟既委照，永謝過隙光。
次韵姜應明黄蘗山中見寄
作者：蘇轍
朝代：宋

垂老閑居味更深，此身隨世任浮沉。
北窗未厭曲肱卧，西洛能傳擁鼻吟。
疋馬徬徨猶寄食，敝裘安樂信無心。
我今漂泊還相似，同愧高僧支道林。
次韵子瞻上元扈從觀燈二首·其一
作者：蘇轍
朝代：宋

虜去邊城少奏章，雪殘中禁罷焚香。
都人知有新年喜，爭看琱輿金鳳凰。
次韵子瞻上元扈從觀燈二首·其二
作者：蘇轍
朝代：宋

春來有意乞歸耕，足痹三年久未平。
忽記上元鑾輅出，起聽前殿曉鐘聲。
次韵子瞻上元見寄
作者：蘇轍
朝代：宋

誰憐東坡老，獨看南海燈。
故人隠山麓，燕坐銷床稜。
人生天運中，往返成廢興。
炎起爨下薪，凍合瓶中冰。
頼有不變處，寂如方定僧。
建城亦巖邑，燈火高下層。
頭陀舊所識，天寒髮鬅鬙。
問我何時來，嗟哉谷爲陵。
幸此米方賤，日食聊一升。
夜出隨衆樂，餔糟共騰騰。
次韵子瞻二月十日雪
作者：蘇轍
朝代：宋

春雪漫天密又稀，勾芒失據走靈威。
故欺貧窶冬裘盡，巧助遨遊酒盞飛。
林下細花添百草，階前輕素剪新機。
老農先解憂桑柘，九月家人當授衣。
次韵子瞻人日獵城西
作者：蘇轍
朝代：宋

將賢士氣振，令肅軍聲悄。
晨登戲馬臺，一試胡騕褭。
城空巷無人，里社轉相曉。
吾公庶無疾，但恐園囿小。
荆榛一焚蕩，雉兔皆驚矯。
翩翩白馬將，手把青絲挑。
少小事邊徼，斬刈輕荼蓼。
殿前賜鞍勒，珂月明皎皎。
自言得所事，强暴無不了。
廟算本詩書，下策禁焚燎。
當令百鍊剛，甘就一指繞。
低回未嘗試，坐被世人少。
秋霜一朝下，凌厲見鷙鳥。
爲君整驕惰，重立穰苴表。
次韵子瞻再遊徑山
作者：蘇轍
朝代：宋

我兄東南遊，我亦夢中去。
徑山聞已熟，往意穿雲霧。
夢經山前溪，足冷忽先渡。
舉頭雲峰合，到寺霜日莫。
香厨饌巖蔌，野徑踏藤屨。
平生共遊處，騫足躡高步。
崎嶇每生胝，眩晃屢回顧。
何年棄微官，携手衆山路。
次韵子瞻凌虛臺
作者：蘇轍
朝代：宋

棄我謂我遠，求我謂我還。
我一爾則二，視此臺上山。
山高上干天，獨不照我顔。
無乃我自蔽，誰謂山則慳。
遠望不見趾，近視不得鬟。
山實未始變，任子自擇刪。
北風吹南崖，山上秋葉斑。
道遠又寒苦，皴裂辭難攀。
晴空卷朝雲，照夜霜月彎。
强爾登此臺，免爾超闠闤。
次韵子瞻初出潁口見淮山
作者：蘇轍
朝代：宋

清淮此日見滄浪，始覺南來道路長。
窗轉山光時隠見，船知水力故軒昂。
白魚受釣收寒玉，紅稻堆場列遠岡。
波浪連天東近海，乘桴直恐漸茫茫。
次韵子瞻初到杭州見寄二絕·其一
作者：蘇轍
朝代：宋

吏治區區豈不任，吳中已自富才能。
還應占位書名姓，學取藍田崔縣丞。
次韵子瞻初到杭州見寄二絕·其二
作者：蘇轍
朝代：宋

試盡風波萬里身，到官山水却宜人。
君知晏子恩仍厚，還與從來舊卜鄰。
次韵子瞻十一月旦日鎖院賜酒及燭
作者：蘇轍
朝代：宋

銅鐶玉鎖閉空堂，腕脫初驚筆札忙。
紅燭遥憐風雪暗，黄封微瀉桂椒香。
光明坐覺幽陰破，溫暖深知覆育長。
明日白麻傳好語，曼聲微繞殿中央。
次韵子瞻南溪微雪
作者：蘇轍
朝代：宋

南溪夜雪曉來霽，有客晨遊酒未消。
風泛餘花來逐馬，光浮斷澗不知橋。
山寒凍合行人息，醉熟賓歡舞意囂。
歸騎相將踏瑶玉，嗅林閑認早梅條。
次韵子瞻南溪避世堂
作者：蘇轍
朝代：宋

柱杖行窮徑，圍堂尚有林。
飛禽不驚處，萬竹正當心。
虎嘯風吹籟，霜多蟬病瘖。
獸驕從不避，人到記由今。
未暇終身住，聊爲半日吟。
青松可絕食，黄葉不須衾。
偶到初迷路，將還始覺深。
堂中有幽士，插髻尚餘簪。
次韵子瞻吳中田婦嘆
作者：蘇轍
朝代：宋

久雨得晴唯恐遲，既晴求雨來何時。
今年舟楫委平地，去年簑笠爲裳衣。
不知天公誰怨怒，棄置下土塵與泥。
丈夫强健四方走，婦女齷齪將安歸。
塌然四壁倚機杼，收拾遺粒吹糠粞。
東鄰十日營一炊，西鄰誰使救汝饑。
海邊唯有鹽不旱，賣鹽連坐收嬰兒。
傳聞四方同此苦，不關東海誅孝婦。
次韵子瞻和淵明擬古九首·其一
作者：蘇轍
朝代：宋

客居遠林薄，依牆種楊柳。
歸期未可必，成陰定非久。
邑中有佳士，忠信可與友。
相逢話禪寂，落日共杯酒。
艱難本何求，緩急肯相負。
故人在萬里，不復爲薄厚。
米盡鬻衣衾，時勞問無有。
次韵子瞻和淵明擬古九首·其七
作者：蘇轍
朝代：宋

憂來感人心，悒悒久未和。
呼兒具濁酒，酒酣起長歌。
歌罷還獨舞，黍麥力誠多。
憂長酒易消，脫去如風花。
不悟萬法空，子如此心何。
次韵子瞻和淵明擬古九首·其三
作者：蘇轍
朝代：宋

蕭蕭髮垂素，晡日迫西隅。
道人愍我老，元氣時卷舒。
歲惡風雨交，何不完子廬。
萬法滅無餘，方寸可久居。
將掃道上塵，先拔庭中蕪。
一凈百亦凈，我物皆如如。
次韵子瞻和淵明擬古九首·其九
作者：蘇轍
朝代：宋

鉏田種紫芝，有根未堪採。
逡巡歲月度，太息毛髮改。
晨朝玉露下，滴瀝投滄海。
鬚牙忽長茂，枝葉行可待。
夜燒沉水香，持戒勿中悔。
次韵子瞻和淵明擬古九首·其二
作者：蘇轍
朝代：宋

閉門不復出，茲焉若將終。
蕭然環堵間，乃復有爲戎。
我師柱下史，久以雌守雄。
金刀雖云利，未聞能斫風。
世人欲困我，我已安長窮。
窮甚當辟穀，徐觀百年中。
次韵子瞻和淵明擬古九首·其五
作者：蘇轍
朝代：宋

海康雜蠻蜒，禮俗久未完。
我居近閭閻，願先化衣冠。
衣冠一有耻，其下胡爲顔。
東鄰有一士，讀書寄賢關。
歸來奉親友，跬步行必端。
慨然顧流俗，嘆息未敢彈。
提提烏鳶中，見此孤翔鸞。
漸能衣裘褐，袒裼知惡寒。
次韵子瞻和淵明擬古九首·其八
作者：蘇轍
朝代：宋

杜門人笑我，不知有天遊。
光明遍十方，咫尺陋九州。
此觀一日成，衮衮通法流。
竿木常自隨，何必返故丘。
老聃白髮年，青牛去西周。
不遇關尹喜，履迹誰能求。
次韵子瞻和淵明擬古九首·其六
作者：蘇轍
朝代：宋

佛法行中原，儒者耻論茲。
功施冥冥中，亦何負當時。
此方舊雜染，渾渾無名緇。
治生守家室，坐使斯人疑。
未知酒肉非，能與生死辭。
熾哉吳閩間，佛事不可思。
生子多穎悟，得報豈汝欺。
時俾正法眼，一出照曜之。
誰爲邑中豪，勤誦我此詩。
次韵子瞻和淵明擬古九首·其四
作者：蘇轍
朝代：宋

夜夢被髮翁，騎驎下大荒。
獨行無與遊，闖然款我堂。
高論何崢嶸，微言何渺茫。
我徐聽其說，未離翰墨場。
平生氣如虹，宜不葬北邙。
少年慕遺文，奇姿揖昂昂。
衰罷百無用，漸以圜斫方。
隠約就所安，老退還自傷。
次韵子瞻和淵明飲酒二十首·其一
作者：蘇轍
朝代：宋

我性本疏懶，父母强教之。
逡巡就科選，逮此年少時。
幽憂二十年，懶性祗如茲。
偶然踐黄闥，俯仰空自疑。
乞身未敢言，常愧外物持。
次韵子瞻和淵明飲酒二十首·其一〇
作者：蘇轍
朝代：宋

羌虜忘君恩，戰鼓驚四隅。
邊候失晨夜，騎驛馳中塗。
詔書止窮征，諸將守來驅。
敵微勢可料，師競力無餘。
防邊未云失，憂懷愧安居。
次韵子瞻和淵明飲酒二十首·其一一
作者：蘇轍
朝代：宋

修己以安人，嗟古有此道。
平生妄謂得，忽忽恨衰老。
年來亦見用，何益世枯槁。
逡巡事朝謁，出入自媚好。
報君要得人，被褐信懷寶。
斯人何時見，即上歸耕表。
次韵子瞻和淵明飲酒二十首·其一七
作者：蘇轍
朝代：宋

南方有貧士，狂怪如病風。
垢面髮如葆，自污屠酒中。
導我引河水，上與崑崙通。
長箭挽不盡，不中無尤弓。
次韵子瞻和淵明飲酒二十首·其一三
作者：蘇轍
朝代：宋

天厨釀冰池，摇振畏出境。
年衰雜羸病，一釂百不醒。
鸞臺異諸曹，有政非簿領。
頹然雖無謫，因謝出囊穎。
回首愧周行，羣英粲彪炳。
次韵子瞻和淵明飲酒二十首·其一九
作者：蘇轍
朝代：宋

我友二三子，兼有仕未仕。
青松出林秀，豈獨私與己。
斂然不求人，而我自罍耻。
臨風忽長鳴，誰信日千里。
江行視漁父，但自正綱紀。
持綱起萬目，魴鱒皆可止。
老成日就衰，所餘殆難恃。
次韵子瞻和淵明飲酒二十首·其一二
作者：蘇轍
朝代：宋

春旱麥半死，夏雨欣及時。
出郊視禾田，父老有好辭。
秋陰結愁霖，似欲直敗茲。
冥冥人天際，影響良不疑。
精誠發中禁，愍默非有欺。
鷄號日東出，乃令民信之。
次韵子瞻和淵明飲酒二十首·其一五
作者：蘇轍
朝代：宋

去年旅都城，三月不求宅。
彼哉安知我，爭掃習禮迹。
三已竟無怨，心伏鷙鳥百。
無私心如丹，經患髮先白。
功名已不求，餘事復何惜。
次韵子瞻和淵明飲酒二十首·其一八
作者：蘇轍
朝代：宋

清秋九日近，菊酒皆可得。
永愧陶翁饑，雖饑心不惑。
懷忠受正命，賦命本通塞。
斯人今苟在，可與同事國。
惜哉委荆榛，忍饑長默默。
次韵子瞻和淵明飲酒二十首·其一六
作者：蘇轍
朝代：宋

家居簡餘事，猶讀內景經。
浮塵掃欲盡，火棗行當成。
清晨委羣動，永夜依寒更。
低帷閟重屋，微月流中庭。
依松白露上，歷坎幽泉鳴。
功從猛士得，不取兒女情。
次韵子瞻和淵明飲酒二十首·其一四
作者：蘇轍
朝代：宋

淮海老使君，受詔行當至。
當官不避事，無事輒徑醉。
平生自相許，兄先弟亦次。
東南豈徒往，多難嫌暴貴。
白首六卿中，嚼蠟那復味。
次韵子瞻和淵明飲酒二十首·其七
作者：蘇轍
朝代：宋

開卷觀古人，誰非一世英。
骨肉委黄壚，泯滅俱無情。
憧憧來無盡，擾擾相奪傾。
驚雷震朱夏，鮮能及秋鳴。
得酒且酣飲，問誰逃死生。
次韵子瞻和淵明飲酒二十首·其三
作者：蘇轍
朝代：宋

世人豈知我，兄弟得我情。
少年喜文章，中年慕功名。
自從落江湖，一意事養生。
富貴非所求，寵辱未免驚。
平生不解飲，欲醉何由成。
次韵子瞻和淵明飲酒二十首·其九
作者：蘇轍
朝代：宋

尺書千里至，輟食手自開。
將卜東南居，故鄉非所懷。
勿言湖山美，永與平生乖。
鴻雁秋南來，及春思故棲。
蛟龍乘風雲，既雨反其泥。
兄弟通四海，叩門事雖諧。
直道竟三黜，去國終恐迷。
何如自衛反，闕里從參回。
次韵子瞻和淵明飲酒二十首·其二
作者：蘇轍
朝代：宋

人言性本靜，不必林與山。
世雖有此理，知誰非妄言。
自我作歸計，於今十餘年。
低回軒冕中，此語愧虛傳。
次韵子瞻和淵明飲酒二十首·其二〇
作者：蘇轍
朝代：宋

諸妄不可頼，所頼惟一真。
內欲求性命，油然反清淳。
外將應物化，致一常日新。
商於四父老，携手初逃秦。
翻然感漢德，投足復踐塵。
出處蓋有道，豈爲諸呂勤。
嗟我千歲後，澹然與之親。
還將山林姿，俯首要路津。
囊中舊時物，布衣白綸巾。
功成不歸去，愧此同心人。
次韵子瞻和淵明飲酒二十首·其五
作者：蘇轍
朝代：宋

昔在建城市，鹽酒晝夜喧。
夏潦恐天漏，冬雷知地偏。
妻孥日告我，胡不反故山。
一來朝廷上，七年不知還。
有寓均建城，且志昔日言。
次韵子瞻和淵明飲酒二十首·其八
作者：蘇轍
朝代：宋

明月出東牆，萬物含餘姿。
孤蟬庇繁蔭，衆鳥棲高枝。
解衣適少事，捫腹知亡奇。
朝與羣動作，莫復何所爲。
此時不自有，日出還受羈。
次韵子瞻和淵明飲酒二十首·其六
作者：蘇轍
朝代：宋

夢中見百怪，一一皆謂是。
醉中身已忘，萬事隨亦毀。
此心不應然，外物妄使爾。
安心十年後，此語知非綺。
次韵子瞻和淵明飲酒二十首·其四
作者：蘇轍
朝代：宋

秋鴻一何樂，空際乘風飛。
秋蟲一何憂，壁間終夜悲。
憂樂本何有，力盡兩無依。
物生逐所遇，久行不知歸。
少年氣難回，老者百事衰。
聊復沃以酒，永與狂心違。
次韵子瞻和陶公止酒
作者：蘇轍
朝代：宋

少年無大過，臨老重復止。
自言衰病根，恐在酒杯裏。
今年各南遷，百事付諸子。
誰言瘴霧中，乃有相逢喜。
連床聞動息，一夜再三起。
泝流俯仰得，此病竟何理。
平生不尤人，未免亦求己。
非酒猶止之，其餘真止矣。
飄然從孔公，乘桴南海涘。
路逢安期生，一笑千萬祀。
次韵子瞻壽州城東龍潭
作者：蘇轍
朝代：宋

東行取次閱三州，擊鼓清晨復解舟。
車騎紛紜追過客，歌鐘凄咽動潛虬。
宦遊底處非巢燕，歸計何嫌誚沐猴。
頼有故人憐遠適，慇懃屢勸酒行周。
次韵子瞻夜坐
作者：蘇轍
朝代：宋

月入虛窗疑欲旦，香凝幽室久猶薰。
清風巧爲吹餘瘴，疏雨時來報斷雲。
南海炎凉身已慣，北方毀譽耳誰聞。
遥知掛壁瓢無酒，歸舶還將一酌分。
次韵子瞻太白山下早行題崇壽院
作者：蘇轍
朝代：宋

山下晨光晚，林梢露滴昇。
峰頭斜見月，野市早明燈。
樹暗猶藏鵲，堂開已饌僧。
據鞍應夢我，聯騎昔嘗曾。
次韵子瞻好頭赤
作者：蘇轍
朝代：宋

沿邊壯士生食肉，小來騎馬不騎竹。
翩然赤手挑青絲，捷下巔崖試深谷。
牽入故關榆葉赤，未慣中原暖風日。
黄金絡頭依圉人，俯聽北風懷所歷。
次韵子瞻宿南山蟠龍寺
作者：蘇轍
朝代：宋

谷中夜行不見月，上下不辨山與谷。
前呼後應行相從，山頭誰家有遺燭。
跫跫深徑馬蹄響，落落稀星著疏木。
行投野寺僧已眠，叩門無人狗出縮。
號呼從者久嗔駡，老僧下牀揉兩目。
問知官吏冒夜來，掃牀延客卧華屋。
釜中無羹甑實盡，愧客滿盎惟脫粟。
客來已遠睡忘覺，僧起開堂勸晨粥。
自嗟奔走閔僧閑，偶然來過何年復。
留詩滿壁待重遊，但恐塵埃難再讀。
次韵子瞻寄眉守黎希聲
作者：蘇轍
朝代：宋

眼看狂瀾倒百川，孤根漂蕩水無邊。
思家松菊荒三徑，回首謳歌沸二天。
簿領沉迷催我老，春秋廢格累公賢。
鄰居屈指今誰在，一念傷心十五年。
次韵子瞻寄賀生日
作者：蘇轍
朝代：宋

弟兄本三人，懷抱喪其一。
頎然仲與叔，耆老天所騭。
師心每獨往，可否輒自必。
折足非所恨，所恨覆鼎實。
上頼吾君仁，議止海濱黜。
凄酸念母氏，此恨何時畢。
平生賢孟博，苟生不謂吉。
歸心天若許，定卜老泉室。
凄凉百年後，事付何人筆。
于今兄獨知，言之泣生日。
次韵子瞻寄黄子木杖
作者：蘇轍
朝代：宋

老至亦有漸，五十惟杖始。
行年日辰匝，幸免鄉閭耻。
罪重瘡難平，餘痂未脫疻。
登山足猶健，不用扶兒子。
我兄念辛勤，贈此携且倚。
他年賜環日，田舍尤須此。
早收藤節杯，旋綴烏皮几。
茅檐數間足，不用伐桐杞。
次韵子瞻將之吳興贈孫莘老
作者：蘇轍
朝代：宋

宦遊莫向長城窟，冬冰折膠弦亦絕。
吳中臘月百事便，蟹煮黄金鱸鱠雪。
京城舊友一分散，近憶吳興須滿頰。
世事反復如翻飛，今日共鯀前益垂。
畏人但恐去不遠，適意未覺歸來遲。
借問校讎天祿閣，何如江海同遊嬉。
次韵子瞻對月見憶並簡崔度
作者：蘇轍
朝代：宋

先師客陳未嘗飽，弟子于今敢言巧。
敗牆破屋秋雨多，夜視陰精過畢昴。
齏鹽冷落空杯盤，且依道士修還丹。
丹田發火五臟暖，未補漫漫長夜寒。
我生疲駑戀莝豆，崔翁遊邊指北斗。
唯有王江亦未歸，閉門無客邀沽酒。
次韵子瞻山村五絕·其一
作者：蘇轍
朝代：宋

山行喜遇酒旗斜，無限桃花續杏花。
與世浮沉真避世，將家漂蕩似無家。
次韵子瞻山村五絕·其三
作者：蘇轍
朝代：宋

旋舂紅稻始經鎌，新煮黄鷄取次甜。
無慕無營人自樂，莫將西子愧無鹽。
次韵子瞻山村五絕·其二
作者：蘇轍
朝代：宋

塍間白水細無聲，日暖泥融草不生。
似恐田家忘帝力，多差使者出催耕。
次韵子瞻山村五絕·其五
作者：蘇轍
朝代：宋

貧賤終身未要羞，山林難處便堪愁。
近來南海波尤惡，未許乘桴自在遊。
次韵子瞻山村五絕·其四
作者：蘇轍
朝代：宋

升平事業苦匆匆，未信浮名到底空。
保用橐駝朝塞外，試聽碌軸語場中。
次韵子瞻廣陵會三同舍各以其字爲韵·劉莘老
作者：蘇轍
朝代：宋

莘老奮徒步，首與觀國賓。
儼然自約束，被服韍與紳。
黽勉丞相府，接迹輿臺臣。
顧嫌任安躁，未忍裂坐茵。
推置冠獬豸，謂言我比鄰。
三晉固多士，骯髒存斯人。
竄責不敢辭，狂言見天真。
南方異風俗，强食魚尾莘。
應同賈太傅，抱屈耻自陳。
猶有痛哭書，受釐定何辰。
次韵子瞻廣陵會三同舍各以其字爲韵·劉貢甫
作者：蘇轍
朝代：宋

貢甫少多才，交遊一何衆。
談詞坐傾倒，玉麈日揮弄。
逡巡不爲虐，巧捷有微中。
羣情忌超邁，微過出嘲諷。
南遷時已久，未見肯力貢。
舌在終自奇，髀滿安足痛。
人生百年內，僅比一朝夢。
駸駸就消涸，斗水傾漏甕。
江淮未可嫌，遲晚聊自送。
試觀終日閑，何似兩耳哄。
次韵子瞻廣陵會三同舍各以其字爲韵·孫巨源
作者：蘇轍
朝代：宋

巨源學從橫，世事夙討論。
著書十萬字，辯如白波翻。
諫垣適多事，憂心生病根。
立談信無補，閉口出國門。
棄置卧江海，閔嘿寧復言。
朝行共長嘆，逐客繼二孫。
南方固鄉黨，謫官侶鶴猿。
風俗未寧靜，朋黨爭排跟。
引去良自得，濁清在澄源。
往者未可招，冠蓋方駿奔。
次韵子瞻延生觀後山上小堂
作者：蘇轍
朝代：宋

謝公遊意未能厭，踏盡登山屐齒尖。
古殿神仙深杳杳，香爐烟翠起纖纖。
巖花寂歷飄瓊片，庭檜蕭疏漏玉蟾。
帝子莫歸人不見，微風細雨自開簾。
次韵子瞻感舊
作者：蘇轍
朝代：宋

還朝正三伏，一再趨未央。
久從江海游，苦此劍佩長。
夢中驚和璞，起坐憐老房。
爲我忝丞轄，置身願并凉。
此心一自許，何暇憂陟岡。
早歲發歸念，老來未嘗忘。
淵明不久仕，黔婁足爲康。
家有二頃田，歲辦十口糧。
教敕諸子弟，編排舊文章。
辛勤養松竹，遲莫多風霜。
常恐先著鞭，獨引社酒嘗。
火急報君恩，會合心則降。
次韵子瞻感舊見寄
作者：蘇轍
朝代：宋

少年耽世味，徘徊不能去。
老來悟前非，尚愧昔遊處。
君才最高峙，鶴行鷄羣中。
我雖非君對，顧以兄弟同。
結髮皆讀書，明月入我牖。
縱橫萬餘卷，臨紙但揮手。
學成竟無用，掩卷空自疑。
却尋故山友，重赴幽居期。
秋風送餘熱，冉冉如人老。
衣裘當及時，田廬亦須早。
種竹竹生笋，種稻稻亦成。
浩歌歸來曲，曲終有遺聲。
次韵子瞻招王蘧朝請晚飲
作者：蘇轍
朝代：宋

矯矯公孫才不貧，白駒衝雪喜新春。
忽過銀闕迷歸路，誤認瑶臺尋故人。
訪我不嫌泥正滑，留君深愧酒非醇。
歸時九陌鋪寒月，清絕空教僕御顰。
次韵子瞻招隠亭
作者：蘇轍
朝代：宋

隠居吾未暇，何暇勸夫人。
試飲此亭酒，自慚纓上塵。
林深開翠帟，岸斷峻嚴闉。
送雪村酤釅，迎陽鳥哢新。
竹風吹斷籟，湖月轉車輪。
霜葉飛投坐，山梅重壓巾。
欲居常有待，已失嘆無因。
古語君看取，聲名本實賓。
次韵子瞻新城道中
作者：蘇轍
朝代：宋

春深溪路少人行，時聽田間耒耜聲。
饑就野農分餉黍，迎嫌尉卒鬧金鉦。
閑花開盡香仍在，白酒沽來壓未清。
此味暫時猶覺勝，問兄何日便歸耕。
次韵子瞻書黄庭內景卷後贈蹇道士拱辰
作者：蘇轍
朝代：宋

君誦黄庭內外篇，本欲洗心不求仙。
夜視片月墮我前，黑氛剝盡朝日妍。
一暑一寒久自堅，體中風行上通天。
亭亭孤立孰傍緣，至哉道師昔云然。
既已得之戒不傳，知我此心未虧騫。
指我嬰兒藏谷淵，言未絕口行已旋，我思其言夜不眠。
次韵子瞻有美堂夜歸
作者：蘇轍
朝代：宋

飲闌鐘虡欲移軒，香霧猶殘金博山。
明月飛來松嶺外，遊人散落馬蹄間。
城嚴畫鼓初傳角，路暗山花自落鬟。
清境暫時都不見，夜深人盡始來還。
次韵子瞻望湖樓上五絕·其一
作者：蘇轍
朝代：宋

欲看西湖兩岸山，卧乘湖上木蘭船。
湖山已自隨船改，更值陰晴欲雨天。
次韵子瞻望湖樓上五絕·其三
作者：蘇轍
朝代：宋

湖山欲買恨無錢，且盡芳樽對玉盤。
菱角鷄頭應已厭，蟹螯馬頰更勤餐。
次韵子瞻望湖樓上五絕·其二
作者：蘇轍
朝代：宋

眼看西湖不暫來，簿書無算撥還開。
三年屈指渾將盡，記取從今得幾回。
次韵子瞻望湖樓上五絕·其五
作者：蘇轍
朝代：宋

滯留朝市常嫌鬧，放棄江湖也未閑。
孤舫粗窮千頃浪，肩輿未盡百重山。
次韵子瞻望湖樓上五絕·其四
作者：蘇轍
朝代：宋

終日清漪弄短橈，久忘車乘走翹翹。
秋風且食鱸魚美，洛下諸生未可招。
次韵子瞻杜介供奉送魚
作者：蘇轍
朝代：宋

天街雪霽初通駟，禁籞冰開漸躍魚。
十尾煩君穿細柳，一杯勸我芼青蔬。
寒樽獨酌偶逢客，佳句相酬不用書。
江海歸來叨禁近，空令同巷往來疏。
次韵子瞻梳頭
作者：蘇轍
朝代：宋

水上有車車自翻，懸霤如線垂前軒。
霜蓬已枯不再綠，有客勸我抽其根。
枯根一去紫茸茁，珍重已試幽人言。
紛紛華髮何足道，當返六十過去魂。
次韵子瞻江西
作者：蘇轍
朝代：宋

許君馬老共一邦，西山斷處流蜀江。
誰令十載重渡瀧，灘頭舊寺晨鐘撞。
亂流赤脚記淙淙，道俗自謂丹霞龐。
便令築室修畦矼，往還二老筇一雙。
次韵子瞻減降諸縣囚徒事畢登覽
作者：蘇轍
朝代：宋

山川足清曠，闤闠巧拘囚。
安得孅阿御，同爲穆滿遊。
遥知因渙汗，遠出散幽憂。
原隰繁分繡，村墟盡小侯。
春深秦樹綠，野闊渭河流。
四顧神蕭瑟，前探意漲浮。
勝觀殊未已，往足詎能收。
下坂如浮舸，登崖劇上樓。
强行腰傴僂，困坐氣噓咻。
鳥語林巒靜，花明澗谷幽。
濯溪驚野老，伐路駭他州。
中散探深去，文淵到處留。
聽琴峰下寺，弄石水中洲。
溪冷泉冰脚，山高霧繞頭。
石潭清照骨，瀑水濺成鈎。
仙廟鳴鐘磬，神官秉鉞劉。
養生聞帝女，服氣絕彭讎。
故宅猶傳尹，先師不喜丘。
居人那識道，過客謾停騶。
巖谷誠深絕，神仙信有不。
雲居無几杖，霞珮棄鎸鎪。
豹隠連山霧，龍潛百尺湫。
門開誰與叩，桃熟浪傳偷。
紺髮清無比，方瞳凜不侔。
會須林下見，乞取壽年修。
拔去和雞犬，相隨若旆旒。
乘風遺騕褭，長嘯賤笙篌。
從騎衣皆羽，前驅鬣盡虯。
安能牽兩足，蹔得快雙眸。
自昔辭鄉樹，南行上楚舟。
萬江窮地脈，三峽束天溝。
雲暗酆都晚，波吹木櫪秋。
尋溪緣窈窕，入洞聽颼飀。
空寺收黄栗，荒祠畫伏彪。
登臨雖永日，行邁肯停輈。
蓄縮今何事，攀躋昔已悠。
魏京饒士女，春服聚蜉蝣。
雷動車爭陌，花摇樹繫鞦。
遊人紛蕩漾，野鳥自嚶呦。
平日曾經洛，閑居願卜緱。
空言真比夢，久渴漸成愁。
早退嘗相約，辭囂痛自摟。
愛山心劫劫，從宦興油油。
海宇都無礙，山林盡可投。
願爲雲上鵠，莫作盎中鯈。
適性行隨足，謀生富給喉。
今遊雖不與，後會豈無由。
晝出同穿履，宵眠共覆裘。
弟兄真欲爾，朋好定誰儔。
試寫長篇調，何人肯見酬。
次韵子瞻渼陂魚
作者：蘇轍
朝代：宋

渼陂霜落魚可掩，枯芡破盤蒲折劍。
巨斧敲冰已暗知，長叉刺浪那容閃。
鯨孫蛟子誰復惜，朱鬣金鱗漫如染。
邂逅相遭已失津，偶然一掉猶思塹。
嗟君遊宦久羊炙，有似遠行安野店。
得魚未熟口流涎，豈有哀矜自欺僭。
人生飽足百事已，美味那令一朝欠。
少年勿笑貪匕筯，老病行看費針砭。
羊生懸骨空自饑，伯夷食菜有不贍。
清名驚世不益身，何異飲醯徒酷釅。
次韵子瞻潁州留別二首·其一
作者：蘇轍
朝代：宋

託身遊宦鄉，終老羨箕潁。
隠居亦何樂，親愛形隨影。
念兄適吳越，霜降水初冷。
翩然事舟楫，棄此室廬靜。
平明知當發，中夜抱虛警。
永懷江上宅，歸計失不猛。
人生狥所役，有若魚墮井。
遠行豈易還，劇飲終難醒。
不如早自乞，閑日庶猶永。
世事非所憂，多憂亦誰省。
次韵子瞻潁州留別二首·其二
作者：蘇轍
朝代：宋

放舟清淮上，蕩潏洗心胸。
所遇日轉勝，恨我不得同。
江淮忽中斷，陂埭何重重。
紫蟹三寸筐，白鳬五尺童。
赤鯉寒在汕，紅粳滿霜風。
西成百物賤，加餐慰貧窮。
胡爲復相念，未肯安南東。
人生免饑寒，不受外物攻。
不見田野人，四壁編茅蓬。
有食輒自樂，誰知富家翁。
次韵子瞻特來高安相別先寄遲适遠却寄邁迨過遯
作者：蘇轍
朝代：宋

老兄騎騾日百里，據鞍作詩若翻水。
忽吟春草思惠連，因之亦夢添丁子。
羣兒競長堪一笑，老馬卧餐何日起。
聞兄盡室皆舊人，見面未曾惟遯耳。
遲年最長二十六，已能幹父窮愁裏。
豫兒揚眉稍剛勁，黨子溫純無慍喜。
我兄憔悴我亦窮，門戶久長真待爾。
但令戢戢見頭角，甑倒囊空定何耻。
家藏萬卷須盡讀，此外一簪無所恃。
船中未用廢詩書，閉窗莫看江山美。
次韵子瞻獨覺
作者：蘇轍
朝代：宋

咄咄書空中有怪，內熱搜膏發癰疥。
羹藜飯芋如固然，飽食安眠真一快。
午鷄鳴屋呼不起，欠伸吉貝重衾裏。
此身南北付天工，竹杖芒鞋即行李。
夜長却對一燈明，上池溢流微有聲。
幻中非幻人不見，本來日月無陰晴。
次韵子瞻生日見寄
作者：蘇轍
朝代：宋

日月中人照與芬，心虛慮盡氣則薰。
彤霞點空來羣羣，精誠上徹天無雲。
寸田幽闕暖不焚，眇視中外絳錦紋。
冥然物我無復分，不出不入常氤氳。
道師東西指示君，乘此飛仙勿留墳。
茅山隠居有遺文，世人心動隨虻蚊。
不信成功如所云，蚤夜賓餞同華勛。
爾來僅能破魔軍，我經生日當益勤。
公稟正氣飲不醺，梨棗未實要鋤耘。
日云莫矣收桑枌，西還閉門止紛紛。
憂愁真能散凄焄，萬事過耳今不聞。
次韵子瞻留別三首·其一
作者：蘇轍
朝代：宋

公來十日坐東軒，手自披雲出朝日。
山川滿目竟何有，波浪翻天同一濕。
諸門迭出驚異狀，間道懷歸終舊壁。
此行千里隔江河，何人更問維摩疾。
次韵子瞻留別三首·其三
作者：蘇轍
朝代：宋

東西南北無住身，羯末封胡四男子。
彫鎪不遣治章句，爛熳先令飽文字。
疏慵嗟我厲之人，生子夜中惟恐似。
傳家粗足不願餘，同駕柴車還我里。
次韵子瞻留別三首·其二
作者：蘇轍
朝代：宋

野人性似修行僧，長願幽居近林麓。
南遷無計脫簪組，西歸誰爲栽松竹。
頭上白雲即飛蓋，耳畔清泉當鳴玉。
洛川猶是冠蓋林，更願高飛逐黄鵠。
次韵子瞻病中大雪
作者：蘇轍
朝代：宋

吾兄筆鋒雄，詩俊不可和。
雪中思清絕，韵惡愈難奈。
殷勤賦黄竹，自勸飲白墮。
言隨飛花落，意與長風簸。
餘力遠見撩，千里寄璀瑳。
嗟予學久廢，有類轉空磨。
研磨久無得，安可待充貨。
空記乘峽船，行意被摧剉。
溟濛覆洲渚，泠冽光照坐。
我唱君實酬，馳騁不遑卧。
譬如逐獸盧，豈覺山徑坷。
酒肴助喧熱，筆硯盡霑涴。
詩詞禁推類，令肅安敢破。
亦有同行人，牽挽赴程課。
爾來隔秦魏，渴望等饑餓。
徒然遇佳雪，有酒誰與賀。
次韵子瞻病中贈提刑段繹
作者：蘇轍
朝代：宋

京東分東西，中劃齊魯半。
兄來本相從，路絕一長嘆。
前朝使者還，手把新詩玩。
憐我久別離，卷帙爲舒散。
誰言窮陋邦，得此唱酬伴。
相逢傾蓋間，晤語何旦旦。
宦遊少娛樂，纏縛苦文案。
能於王事餘，時作楚詞亂。
譬如近膏油，未肯忘濯盥。
賢豪真勉强，功業畏繚緩。
伊余獨何爲，舊籍西南貫。
竊祿未遑歸，自笑嗟已懦。
方當四海寒，戀此一寸炭。
主倦客欲留，逡巡要奪館。
奈何獨見收，軟言强溫暖。
此意定難酬，還予授子粲。
次韵子瞻病中遊虎跑泉僧舍二首·其一
作者：蘇轍
朝代：宋

掃地開門松檜香，僧家長夏亦清凉。
公庭多事久來厭，凈處安眠計甚長。
修竹填窗藤簟綠，白蓮當戶石盆方。
香厨晚飯紅粳熟，忽憶烹鷄田舍嘗。
次韵子瞻病中遊虎跑泉僧舍二首·其二
作者：蘇轍
朝代：宋

澗谷新晴草木香，野情蕭散自生凉。
雨添山色翠將溜，日轉松陰晚更長。
病客獨來唯有睡，遊僧相見亦它方。
還家煩熱都消盡，不信醫王與藥嘗。
次韵子瞻登望海樓五絕·其一
作者：蘇轍
朝代：宋

山色潮聲四面來，城中金碧爛成堆。
不愁門外嚴扃鎖，終日憑欄未擬迴。
次韵子瞻登望海樓五絕·其三
作者：蘇轍
朝代：宋

樓觀爭高不計層，噰噰過雁自相譍。
錢王舊業依稀在，歲久無人話廢興。
次韵子瞻登望海樓五絕·其二
作者：蘇轍
朝代：宋

湖色蒼蒼日向斜，烟波萬狀不容誇。
畫船人去浮紅葉，石徑僧歸躡白蛇。
次韵子瞻登望海樓五絕·其五
作者：蘇轍
朝代：宋

白酒傾漿膾斫紅，晝遊未厭月明中。
樓高只辦聽歌鼓，不見遊人轉似蓬。
次韵子瞻登望海樓五絕·其四
作者：蘇轍
朝代：宋

荷葉初乾稻穗香，驚雷急雨送微凉。
晚晴稍放秋山色，洗却濃妝作淡妝。
次韵子瞻發洪澤遇大風却還宿
作者：蘇轍
朝代：宋

昨夜宿洪澤，再來遂如歸。
却行雖云拙，乘險諒亦非。
誰言淮陰近，阻此駭浪飛。
長風徑千里，蛟蜃相因依。
眇然恃一葉，此勢安可違。
冒涉彼何人，勇决生慮微。
欲速有不達，魚腹豈足肥。
風帆尚可轉，野廟誰能祈。
但當擁衾睡，慎閉窗與扉。
夜聞聲尚惡，起視聊披衣。
次韵子瞻相送使胡
作者：蘇轍
朝代：宋

朔雪胡沙試此身，青羅便面紫狐巾。
擁旜代北隨飛雁，頓足江東有卧麟。
欺酒壺冰將送臘，照溪梅萼定先春。
漢家五餌今方驗，更愧當年嘆息人。
次韵子瞻祈雨
作者：蘇轍
朝代：宋

世故紛紛誰復閑，蛟龍不雨獨安眠。
人間已厭三秋旱，澗底猶慳一掬泉。
廟令酒肴時醉飽，田家糠粃久安便。
憂心未已誰知卹，更把爐香試一燃。
次韵子瞻秋雪見寄二首·其一
作者：蘇轍
朝代：宋

秋氣蕭騷仍見雪，客愁繚繞動縈心。
幽吟北戶窗聲細，歸夢函關馬迹深。
疏樹飛花輕䔩䔩，衰荷留柄亂簪簪。
遥聞詩酒皆推勝，社客何人近納賝。
次韵子瞻秋雪見寄二首·其二
作者：蘇轍
朝代：宋

平時出處常聯袂，文翰叨陪舊服膺。
自信老兄憐弱弟，豈關天下少良朋。
何時杯酒看浮白，清夜肴蔬粗滿登。
離思隔年詩不盡，秦梁雖遠速須譍。
次韵子瞻端午日與遲适遠三子出遊
作者：蘇轍
朝代：宋

人生逾四十，朝日已過午。
一違少壯樂，日迫老病苦。
丹心變爲灰，白髮粲可數。
惟當理鉏耰，教子蓺稷黍。
誰令觸網羅，展轉在荆楚。
平生手足親，但作十日語。
朝遊隔提携，夜卧困烝煮。
未歌棠棣詩，已治芻靈祖。
士生際風雲，富貴若騎虎。
奈何貧賤中，所欲空齟齬。
次韵子瞻竹𪕋
作者：蘇轍
朝代：宋

野食不穿囷，溪飲不盜盎。
嗟𪕋獨何罪，膏血自爲罔。
陰陽造百物，偏此愚不爽。
肥癡與瘦黠，稟受不相髣。
王孫處深谷，小若兒在襁。
超騰避彈射，將中還復枉。
一朝受羈緤，冠带相賓饗。
愚死智亦擒，臨食抵吾掌。
次韵子瞻繫御史獄賦獄中榆槐竹柏·柏
作者：蘇轍
朝代：宋

曲如山下藤，脆若溪上葦。
春風一張王，秋霜死則已。
胡爲南澗中，辛勤種柏子。
上枝撓雲霓，下根絞石齒。
伐之爲梁棟，歲月良晚矣。
白首閱時人，君看柱下史。
次韵子瞻繫御史獄賦獄中榆槐竹柏·榆
作者：蘇轍
朝代：宋

秋風一何厲，吹盡山中綠。
可憐凌雲條，化爲樵夫束。
凜然造物意，豈復私一木。
置身有得地，不問直與曲。
青松未必貴，枯榆還自足。
紛然落葉下，蕭條愧華屋。
次韵子瞻繫御史獄賦獄中榆槐竹柏·槐
作者：蘇轍
朝代：宋

盛衰日相尋，循環何曾歇。
攀條擥柔荑，回首驚脫葉。
綠槐陰最厚，零落今存莢。
千林一枯槁，平地三尺雪。
草木何足道，盈虛視新月。
微陽起泉下，生意未應絕。
次韵子瞻繫御史獄賦獄中榆槐竹柏·竹
作者：蘇轍
朝代：宋

故園今何有，猶有百竿竹。
春雷起新萌，不放牛羊觸。
雖無朱欄擁，不見紅塵辱。
清風時一過，交戛響鳴玉。
淵明避紛亂，歸嗅東籬菊。
嗟我獨何爲，棄此北窗綠。
次韵子瞻聞不赴商幕三首·其一
作者：蘇轍
朝代：宋

怪我辭官免入商，才疏深畏忝周行。
學從社稷非源本，近讀詩書識短長。
東舍久居如舊宅，春蔬新種似吾鄉。
閉門已學龜頭縮，避謗仍兼雉尾藏。
次韵子瞻聞不赴商幕三首·其三
作者：蘇轍
朝代：宋

塤動篪鳴只自知，憂輕責少幸官卑。
聲名謾作耳中瑱，科第空收頷底髭。
西鄙猖狂猶將將，中朝閑暇自師師。
近成新論無人語，仰羨飛鴻兩翅差。
次韵子瞻聞不赴商幕三首·其二
作者：蘇轍
朝代：宋

南商西洛曾虛署，長吏居民怪不來。
妄語自知當見棄，遠人未信本非才。
厭從貧李嘲東閣，懶學諛張緩兩腮。
知有四翁遺迹在，山中豈信少人哉。
次韵子瞻臨皋新葺南堂五絕·其一
作者：蘇轍
朝代：宋

江聲六月撼長堤，雪嶺千重過屋西。
一葉軒昂方斷渡，南堂蕭散夢寒溪。
次韵子瞻臨皋新葺南堂五絕·其三
作者：蘇轍
朝代：宋

北牖清風正滿床，東坡野菜漫充腸。
華池自有醍醐味，丈室仍聞薝蔔香。
次韵子瞻臨皋新葺南堂五絕·其二
作者：蘇轍
朝代：宋

旅食三年已是家，堂成非陋亦非華。
何方道士知人意，授與爐中一粒砂。
次韵子瞻臨皋新葺南堂五絕·其五
作者：蘇轍
朝代：宋

客去知公醉欲眠，酒醒寒月墮江烟。
床頭復有三升蜜，貧困相資恐是天。
次韵子瞻臨皋新葺南堂五絕·其四
作者：蘇轍
朝代：宋

鄰人漸熟容賒酒，故客親留爲種蔬。
住穩不論歸有日，船通何患出無車。
次韵子瞻自徑山回宿湖上
作者：蘇轍
朝代：宋

朝從徑山來，泱莽徑山色。
莫從湖上歸，滉漾湖光碧。
借問泛湖舟，何似登山屐。
高懷厭朝市，遠去忘憂慄。
目向幽人青，顔從濁醪赤。
塵埃解羅網，宇宙爲安宅。
油然了無營，此意誰能詰。
嗟子別離久，欲往徒反側。
留滯亦何爲，空驚突深黑。
次韵子瞻自普照入山獨遊二庵
作者：蘇轍
朝代：宋

披榛入山山路細，鐘聲出寺門將閉。
石苔冉冉上芒鞋，草露漙漙著衣袂。
野人茅茨苫竹屋，終身局促無生計。
天公未省長困人，春田米盡秋田繼。
老妻稚子亦自樂，野草山花還插髻。
長笑人間醉未醒，終老辛勤漫欺世。
次韵子瞻與安節夜坐三首·其一
作者：蘇轍
朝代：宋

前山積雪暮崢嶸，燕坐微聞落瓦聲。
共對一尊通夜語，相看萬里故鄉情。
信歸嶺上寒梅遠，恨極江南春草生。
明日青銅添白髮，且須醉睡倒燈檠。
次韵子瞻與安節夜坐三首·其三
作者：蘇轍
朝代：宋

謫官似我無歸計，落第憐渠有屈聲。
握手天涯同一笑，倚門歲晚不勝情。
黄岡俯仰成陳迹，白首蹉跎畏後生。
歸去且安南巷樂，莫看歌舞醉長檠。
次韵子瞻與安節夜坐三首·其二
作者：蘇轍
朝代：宋

少年高論苦崢嶸，老學寒蟬不復聲。
目斷家山空記路，手披禪冊漸忘情。
功名久已知前錯，婚嫁猶須畢此生。
家世讀書難便廢，漫留案上鐵燈檠。
次韵子瞻與蘇世美同年夜飲
作者：蘇轍
朝代：宋

晚歲事遊宦，相從未嘗足。
羨君四海皆兄弟，棧中直木不容曲。
臨安老令况同科，相逢豈厭樽中牀。
潦倒誰憐澗底松，歲寒尚有霜前竹。
聞道渠家八丈夫，它日歸耕免幽獨。
次韵子瞻與鄧聖求承旨同直翰苑懷武昌西山舊遊
作者：蘇轍
朝代：宋

我遊齊安十日回，東坡桃李初未栽。
扁舟亂流入樊口，山雨未止淫黄梅。
寒溪聞有古精舍，相與推挽登崔嵬。
山深縣令喜客至，寺荒蔓草生經臺。
黄鵝白酒得野餽，藤床竹簟無纖埃。
可憐遷客畏人見，共怪青山誰爲堆。
行驚晚照催出谷，中止亂石傾餘罍。
古今相望兩令尹，文詞灑落千山隈。
野人豈復識遺趣，過客時爲剜蒼苔。
五年留滯屐齒禿，一朝揮手船頭開。
玉堂却憶昔遊處，笑問五柳應彫摧。
滿朝文士蚤貴達，憑凌霄漢乘風雷。
入參祕殿出華省，何曾著足空山來。
漂流邂逅覽遺躅，耳中尚有江聲哀。
次韵子瞻行至奉新見寄
作者：蘇轍
朝代：宋

四年候公書，長視飛鴻背。
十日留公談，欲作白蓮會。
匏瓜一遭繫，賣酒長不在。
夜歸步江漘，明月照清瀨。
心開忽自得，語異竟非背。
一尊談笑間，萬事寂寥外。
欲同千里行，奈此一官礙。
何年真耦耕，舉世無此大。
次韵子瞻見寄
作者：蘇轍
朝代：宋

我將西歸老故丘，長江欲濟無行舟。
宦游已如馬受軛，衰病擬學龜藏頭。
三年學舍百不與，糜費廩粟常慚羞。
矯時自信力不足，從政敢謂學已優。
閉門却掃誰與語，晝夢時作鈞天游。
自從四方多法律，深山更深逃無術。
衆人奔走我獨閑，何異端居割蜂蜜。
懷安已久心自知，彈劾未至理先屈。
餘杭軍府百事勞，經年未見持干旄。
賈生作傅無封事，屈平憂世多離騷。
煩刑弊法非公耻，怒馬奔車忌鞭箠。
藐藐何自聽諄諄，諤諤未必賢唯唯。
求田問舍古所非，荒畦弊宅今餘幾。
出從王事當有程，去須膰肉嫌無名。
掃除百憂唯有酒，未退聊取身心輕。
次韵子瞻見寄
作者：蘇轍
朝代：宋

衮衮河渭濁，皎皎江漢清。
源流既自異，美惡終未明。
嗟我頑鈍質，乃與公並生。
出處每自託，謳吟輒嘗賡。
譬如病足馬，共此千里程。
勝負坐已决，豈待終一枰。
憶公年少時，濯濯吐新萌。
堅姿映松柏，直節凌榛荆。
學成志益厲，秋霜落春榮。
澹然養浩氣，脫屣遺齊卿。
百鍊竟不變，三年終未鳴。
區區兩郡守，籍籍四海聲。
年來效泝默，世事慵譏評。
不見室家好，恍如揖重城。
別離長塵垢，歲月何崢嶸。
彭門偶會合，白髮互相驚。
受教恐不足，吐論那復爭。
疾雷發聾聵，清月照昏盲。
篤愛未忍棄，浪云舊齊名。
更請同郭許，題品要當精。
次韵子瞻記十月十六日所見
作者：蘇轍
朝代：宋

君不見天高后土黄，變化出入唯陰陽。
旋凝細霧作飛雹，復遣震雷追日光。
可憐萬物甚微細，坐聽百變隨顛僵。
深根固蒂無計遁，倏來忽返安能防。
平生未見實驚耳，稍遠不知如隔牆。
君看歌舞醉華屋，下有纍縶排兩廊。
眼前苦樂尚懸絕，空中造化知有亡。
我居宛丘厭凝沍，雪翻海水填陂塘。
但知膏澤利牟麥，恣食餠餌真嘉祥。
山陽所記亦何事，有酒胡不盡一觴。
次韵子瞻記歲莫鄉俗三首·別歲
作者：蘇轍
朝代：宋

富貴日月速，貧賤覺歲遲。
遲速不須問，俱作不可追。
親舊且酣飲，送爾天北涯。
歲歲雖無情，從我歷四時。
酌爾一杯酒，留我壯且肥。
長作今歲歡，勿起異日悲。
掉頭不肯顧，曾莫與我辭。
酒闌氣方橫，豈信從爾衰。
次韵子瞻記歲莫鄉俗三首·守歲
作者：蘇轍
朝代：宋

於菟絕繩去，顧兔追龍蛇。
奔走十二蟲，羅網不及遮。
嗟我地上人，豈復奈爾何。
未去不自閑，將去乃喧嘩。
天上驅獸官，爲君肯停檛。
魯陽揮長戈，日車果再斜。
釃酒勸爾醉，期爾蹔蹉跎。
偕醉遣爾去，壽考自足誇。
次韵子瞻記歲莫鄉俗三首·餽歲
作者：蘇轍
朝代：宋

周公制鄉禮，無有相通佐。
鼎肉送子思，烝豚出陽貨。
交親隨高低，豈問小與大。
自從此禮衰，伏臘有饑卧。
鄉人慕古俗，酬酢等四坐。
東鄰遺西舍，迭出如蟻磨。
寧我不飲食，無爾相咎過。
相從慶新春，顔色買愉和。
次韵子瞻謫居三適·午窗坐睡
作者：蘇轍
朝代：宋

定中龍眠膝，定起柳生肘。
心無出入異，三昧亦何有。
晴窗午陰轉，坐睡一何久。
頹然擁褐身，剝啄叩門手。
褰帷顧我笑，疑我困宿酒。
不知吾喪我，冰消不遺壽。
空虛無一物，彼物自枯朽。
夢中得靈藥，此藥從誰受。
侵尋入四支，欲洗自無垢。
從今百不欠，只欠歸田叟。
次韵子瞻謫居三適·夜卧濯足
作者：蘇轍
朝代：宋

海民慢寒備，不畜衾與裯。
雖苦地氣泄，亦無徒跣憂。
逐客久未安，集舍占鵂鶹。
念昔使胡中，車馳卒不留。
貂裘溯北風，十襲猶颼颼。
中塗履冰河，馬倒身自投。
宛足費馮翼，千里煩帣韝。
十年事湯劑，風雨氣輒浮。
南來足憂慮，此病何時瘳。
名身孰親疏，慎勿求封侯。
次韵子瞻謫居三適·旦起理髮
作者：蘇轍
朝代：宋

道人鷄鳴起，趺坐存九宮。
靈液流下田，伏苓抱長松。
顛毛得餘潤，冉冉欺霜風。
俯就無數櫛，九九爲一通。
洗沐廢已久，徐之勿匆匆。
氣來自涌泉，至此知幾重。
近聞西邊將，袒裼擁馬鬃。
歸來建赤油，不復儕伍同。
笑我守尋尺，求與真源逢。
人生各有安，未肯易三公。
次韵子瞻賦雪二首·其一
作者：蘇轍
朝代：宋

麥苗出土正纖纖，春早寒官令尚嚴。
雲覆南山初半嶺，風乾東海盡成鹽。
來時瞬息平吞野，積久欹危欲敗檐。
强付酒樽判醉熟，更尋詩句鬥新尖。
次韵子瞻賦雪二首·其二
作者：蘇轍
朝代：宋

點綴偏工亂鵠鴉，淹留欲解惱船車。
乘春已覺矜餘力，騁巧時能作細花。
僵雁墮鴟誰得罪，敗牆破壁若爲家。
天公愛物遥憐汝，應是門前守夜叉。
次韵子瞻贈張憨子
作者：蘇轍
朝代：宋

得罪南來正坐言，道人閉口意深全。
天遊本自有真樂，羿彀誰知定不賢。
構火暾暾初吐日，飛流滾滾旋成川。
此心此去如灰冷，肯更逢人問復然。
次韵子瞻贈梁交左藏
作者：蘇轍
朝代：宋

彭城欲往臺無檄，初喜東西合爲一。
將軍走馬隨春風，精銳千人森尺籍。
口占佳句驚衆坐，手練强兵試鳴鏑。
酒酣起舞花滿地，醉倒不聽人扶出。
歸來相對如夢寐，虎踞熊經苦岑寂。
黄樓方就可同遊，飲盡官厨三百石。
次韵子瞻送千乘千能
作者：蘇轍
朝代：宋

少年食糠覈，吐去願一官。
躬耕遇斂穫，不知以爲歡。
謂言一飛翔，要勝終屈蟠。
朝廷未遑入，江海失所安。
多憂變華髮，照影慚雙鸞。
恩從萬里歸，獨喜大節完。
日食太倉米，篋中有餘紈。
奇窮不當爾，自信處此難。
長女聞孀居，將食淚滴槃。
老妻飽憂患，悲吒摧心肝。
西飛問黄鵠，誰當救饑寒。
二子憐我老，輦致心一寬。
別久得會合，喜極成辛酸。
忽聞倚門望，有書驚歲闌。
深情見緩急，欲報非琅玕。
勸爾勤孝友，慎毋慕衣冠。
淵渟自成井，放瀉當生瀾。
豈有白雪駒，舉足無和鑾。
次韵子瞻送楊傑主客奉詔同高麗僧遊錢塘
作者：蘇轍
朝代：宋

人言長安遠如日，三韓住處朝日赤。
飛帆走馬入齊梁，却渡吳江食吳橘。
玉門萬里唯言九，行人淚墮陽關酒。
佛法西來到此間，遍滿曾如屈伸手。
出家王子身心虛，飄然渡海如過渠。
遠來忽見傾盆雨，屬國真逢戴角魚。
至人無心亦無法，一物不見誰爲敵。
東海東邊定有無，拍手笑作中朝客。
次韵子瞻送范景仁遊嵩洛
作者：蘇轍
朝代：宋

尋山非事役，行路不應難。
洛浦花初滿，嵩高雪尚寒。
平林抽凍筍，奇艷變山丹。
節物朝朝好，肩輿步步安。
酴醾釀臘酒，苜蓿薦朝盤。
得意忘春晚，逢人語夜闌。
歸休三黜柳，賦咏五噫鸞。
鶴老身仍健，鴻飛世共看。
雲移忽千里，世路脫重灘。
西望應思蜀，東還定過韓。
平川涉清潁，絕頂上封壇。
出處看公意，令人欲棄官。
次韵子瞻送陳睦龍圖出守潭州
作者：蘇轍
朝代：宋

海上石橋餘折棟，大舶記君過鐵甕。
東行萬里若乘空，老蜃長鯨應入鞚。
波摇風卷卧不起，免教髀肉鞍磨痛。
歸來過我話艱苦，驚汗津津尚流汞。
海涯風物畫成圖，錯落天吳兼紫鳳。
至今想象隔人世，往往風濤吹晝夢。
長沙欲往厭飛楫，幸有千兵作迎送。
文章清逸世少比，科第崢嶸聲自重。
遠行屢屈衆所嘆，出祖誰攀車欲動。
明朝鼓角背王城，莫聽單于吹曉弄。
次韵子瞻連雨江漲二首·其一
作者：蘇轍
朝代：宋

南過庾嶺更千山，烝潤由來共一天。
雲塞虛空雨翻甕，江侵城市屋浮船。
東郊晚稻須重插，西舍原蠶未及眠。
獨棹扁舟趁申卯，米鹽奔走笑當年。
次韵子瞻連雨江漲二首·其二
作者：蘇轍
朝代：宋

客到炎陬喜暫凉，江吹虛閣雨侵廊。
回看野寺山溪隔，卧覺晨炊稻飯香。
荔餉深紅陋櫻棗，桂醅淳白比琳琅。
思移嶠北應非晚，未省南遷日月長。
次韵子瞻遊孤山訪惠懃惠思
作者：蘇轍
朝代：宋

鳥依山，魚依湖，但有所有無所無。
輕舟沿泝窮遠近，肩輿上下更傳呼。
翩然獨往不携孥，兼擅魚鳥兩所娛。
困依巖石坐巉絕，行牽翠蔓隨纏紆。
道逢懃思訪其廬，誦詩清切秋蟬孤。
隠居羞踏陌上土，何人起愛輪下蒲。
水南巷中羅百夫，雞鳴朝謁至日晡。
人生變化安可料，憐汝久遁終無圖。
鳧鷖不足鶴有餘，一俯一仰戚與蘧。
嗟我久欲從逃逋，方圓不敢左右摹。
次韵子瞻遊富陽普照寺
作者：蘇轍
朝代：宋

塵埃日已遠，斗藪更無餘。
寺到逢門入，詩成信手書。
山深僧自樂，路遠客終疏。
訪盡前朝景，它年一告予。
次韵子瞻遊徑山
作者：蘇轍
朝代：宋

去年渡江愛吳山，忽忘蜀道輕秦川。
錢塘後到山最勝，下枕湖水相縈旋。
坐疑吳會無復有，扁舟屢出凌濤淵。
今秋復入徑山寺，勢壓衆嶺皆摧顛。
連峰沓嶂不知數，重重相抱如青蓮。
散爲雲霧翳星斗，聚作潭井藏蜿蜒。
欽翁未到人迹絕，千里受記來安禪。
荒榛野草置茅屋，坐令海賈輸金錢。
至今傳法破煩惱，飽食過客容安眠。
解裝投錫不復去，紛紛四合來烏鳶。
或言此處猶未好，海上人少無煩煎。
天台雁蕩最深秀，水驚石瘦尤清便。
青山獨往無不可，論說好醜徒紛然。
終當直去無遠近，藤鞋竹杖聊窮年。
次韵子瞻遊甘露寺
作者：蘇轍
朝代：宋

去國日已遠，涉江歲將闌。
東南富山水，跬步留清歡。
遷延廢行邁，忽忘身在官。
清晨涉甘露，乘高棄征鞍。
超然脫闤闠，穿雲撫朱欄。
下視萬物微，惟覺滄海寬。
潮來聲洶洶，望極空漫漫。
一一渡海舶，冉冉移檣竿。
水怪時出沒，羣嬉類豭羱。
幽陰自生火，青熒復誰鑽。
石頭古天險，憑恃分權瞞。
疑城曜遠目，來騎驚新觀。
聚散定王業，成毀猶月團。
金山百圍石，岌岌隨濤瀾。
猶疑漢宮廷，屹立承露盤。
狂波恣吞噬，萬古嗟獨完。
凝眸厭滉漾，繞屋行盤跚。
此寺歷今古，遺迹皆龍鸞。
孔明所坐石，牂䍽非人刊。
經霜衆草短，積雨青苔寒。
蕭翁嗜佛法，大福將力干。
坡陀故鑊在，甲錯蒼龍蟠。
衛公秉節制，佛骨埋金棺。
長松看百尺，畫像留三嘆。
新詩語何麗，傳讀紙遂刓。
嗟我本漁釣，江湖心所安。
方爲籠中閉，仰羨天際摶。
遊觀惜不與，賦咏嗟獨難。
俸祿藉升斗，虀鹽嗜鹹酸。
何時扁舟去，不俟官長彈。
次韵子瞻遊羅浮山
作者：蘇轍
朝代：宋

客迷墮澗逢玉京，雲行夭喬風號鳴。
暗中過盡石髓滑，驚喜觀闕朝霞明。
東坡南去類此客，擠者力盡非求生。
偶然瀕海少氛氣，復有福地容躬耕。
諸侯歷聘謝魯叟，茅檐燕坐師老彭。
天樞旋結日珠重，人寰下視鴻毛輕。
俗緣漸覺冰雪解，元氣乍復蛟虬獰。
遠遊脫屣入蓋竹，初怪長史留家庭。
後來玉斧小兒子，亦入真誥參仙經。
試令子弟學諸許，還家不用劍閣銘。
洞天聞亦有圖籍，但恐未免如公卿。
此心願與世無事，不願與世平不平。
次韵子瞻遊道場山何山
作者：蘇轍
朝代：宋

兩山相負爲峰麓，流水重重注溪谷。
遊人上尋流水源，未覺崎嶇病雙足。
山深下視雲漫漫，徑垂石底千屈盤。
松林陰森白日靜，忽驚人世如奔湍。
客行不避苦寒出，僧定端居不下席。
人生嗟與草木同，置身所在由初植。
堂中白佛青髻鬟，氣象沖淡非人間。
坐令遠客厭奔走，徑欲築室依空山。
木魚桹桹夜將旦，星斗欹斜掛山半。
行役有程未可留，將出山門復長嘆。
次韵子瞻過海
作者：蘇轍
朝代：宋

我遷海康郡，猶在寰海中。
送君渡海南，風帆若張弓。
笑揖彼岸人，回首平生空。
平生定何有，此去未可窮。
惜無好勇夫，從此乘桴翁。
幽子疑龍蝦，牙須竟誰雄。
閉門亦勿見，一嗅同香風。
晨朝飽粥飯，洗鉢隨僧鐘。
有問何時歸，茲焉若將終。
居家出家人，豈復懷兒童。
老聃真吾師，出入初猶龍。
籠樊顧甚密，俯首姑爾容。
衆人指我笑，韁鎖無此工。
一瞬千佛土，相期兜率宮。
次韵子瞻過淮見寄兼簡孫奕職方三首·其一
作者：蘇轍
朝代：宋

出處平生共，江淮恨不來。
宦遊良誤我，老病賦懷哉。
狥物終今世，量書盡幾堆。
歸耕少憂患，惟有仰春雷。
次韵子瞻過淮見寄兼簡孫奕職方三首·其三
作者：蘇轍
朝代：宋

行役饒新喜，臨川逢故人。
相看對泉石，憐我在埃塵。
會合終多故，分張類有神。
南遊得如願，夢想霅溪春。
次韵子瞻過淮見寄兼簡孫奕職方三首·其二
作者：蘇轍
朝代：宋

龜山昔同到，松竹故依然。
紅印封鹹豉，黄罌分井泉。
青天携杖處，晚日落帆偏。
無限相思意，新詩句句傳。
次韵子瞻道中見寄
作者：蘇轍
朝代：宋

兄詩有味劇雋永，和者僅同如畫影。
短篇泉冽不容挹，長韵風吹忽千頃。
經年淮海定成集，走書道路未遑請。
相思半夜發清唱，醉墨平明照東省。
南來應带蜀岡泉，西信近得蒙山茗。
出郊一飯歡有餘，去歲此時初到潁。
次韵子瞻雨中督役夜宿水陸寺二首·其一
作者：蘇轍
朝代：宋

雲氣連山雨瀉盆，莫投僧舍欲關門。
暫時灑掃寬行役，終夕崎嶇入夢魂。
煩熱暗消秋簟冷，烝濡未解夜燈昏。
二年遊宦多勞苦，何日相從得細論。
次韵子瞻雨中督役夜宿水陸寺二首·其二
作者：蘇轍
朝代：宋

野寺蕭條厭客喧，雨披修竹亂紛然。
已因無食聊從仕，深悟勞生不問禪。
未至莫憂明日事，偷閑且就此宵眠。
天明歸去芒鞋滑，雖有藤輿懶上肩。
次韵子瞻題仙遊潭中興寺
作者：蘇轍
朝代：宋

潭邊沙水不成泥，潭上孤禽挂嶮啼。
繚繞飛橋能試客，蒙茸翠蔓巧藏溪。
雲爲絳帳馬融室，石作屏風玉女閨。
仙果知君今未足，臨潭脚戰怕長梯。
次韵子瞻題孫莘老墨妙亭
作者：蘇轍
朝代：宋

高岸爲谷谷爲陵，一時豪傑空飛騰。
身隨造化不復返，忽若野雀逢蒼鷹。
當年碑刻最深固，風吹土蝕消無稜。
遺文漫滅雨中迹，翠石斷裂春後冰。
古墳欲毀野廟廢，行人不去征鞍憑。
書生耽翫立風雪，饑馿厭苦疲奴憎。
愛之欲取恨無力，旋揉翠墨濡黄繒。
不如好事孫太守，牛車徙置華堂登。
繞牆羅列耀珪璧，罷宴起讀留賓朋。
却思遺迹本安在，原隰處處荒榛藤。
田夫野老誰復顧，鬼火夜照來寒燈。
廢興聚散一如此，反使涕泗沾人膺。
次韵子瞻題岐山周公廟
作者：蘇轍
朝代：宋

周人尚記有周公，禾黍離離下有宮。
破豆烝豚非以報，野巫長跪若爲通。
山圍棟宇泉流近，鳳去梧桐落葉濛。
有客賦詩題屋壁，二南猶自有遺風。
次韵子瞻題張公詩卷後
作者：蘇轍
朝代：宋

世俗甘枉尺，所願求直尋。
不知一律訛，大樂無完音。
見利心自摇，慮害安得深。
至人不妄言，淡如朱絲琴。
悲傷感舊俗，不類騷人淫。
又非避世翁，閔嘿遽陽瘖。
嘐嘐晨鷄鳴，豈問晴與陰。
世人積寸木，坐使高樓岑。
晚歲卧草廬，誰聽梁甫吟。
它年楚倚相，儻能記愔愔。
次韵子瞻題扶風道中天花寺小亭
作者：蘇轍
朝代：宋

客車來不息，轍迹知成溝。
莫怪慵登寺，猶宜賞舉頭。
獨遊知憶弟，望遠勝登樓。
處處題詩遍，篇篇誰爲收。
次韵子瞻題泗州監倉東軒二首·其一
作者：蘇轍
朝代：宋

肩輿嫋嫋渡浮梁，吏隠知君寄一倉。
十里遥看飛皂蓋，小軒相對有壺漿。
清霄往往投車轄，永日霏霏散篆香。
留滯淮南久仍樂，莫年何意復爲郎。
次韵子瞻題泗州監倉東軒二首·其二
作者：蘇轍
朝代：宋

萬斛塵飛日爲霾，無心退食自成齋。
梅生紅粟初迎臘，魚躍銀刀正出淮。
卧病空看帆度磧，誦詩猶記雪填階。
夾河南北俱形勝，且借高城作兩崖。
次韵子瞻題薛周逸老亭
作者：蘇轍
朝代：宋

飛鳥不知穴，山鹿不知流。
薛子善飲酒，口如汲水虬。
吾觀腸胃間，何異族黨州。
人滿地已盡，一介不可留。
謂子試飲水，一酌不再求。
謂子飲醇酒，百釂豈待酬。
酒可水不可，其說亦已悠。
以我視夫子，胸腹百丈幽。
譬如田中人，視彼公與侯。
未省破顔飲，何况裸露頭。
鴟夷謂大瓠，皆飽安用浮。
多少苟自適，豈害爲朋遊。
次韵子瞻題郭熙平遠二絕·其一
作者：蘇轍
朝代：宋

亂山無盡水無邊，田舍漁家共一川。
行遍江南識天巧，臨窗開卷兩茫然。
次韵子瞻題郭熙平遠二絕·其二
作者：蘇轍
朝代：宋

斷雲斜日不勝秋，付與騷人滿目愁。
父老如今亦才思，一蓑風雨釣槎頭。
次韵子瞻題長安王氏中隠堂五首·其一
作者：蘇轍
朝代：宋

秦中勝岷蜀，故國不須歸。
甲第春風滿，巴山晝夢非。
竹深啼鳥亂，花落晚蜂飛。
我欲西還去，敲門慎勿違。
次韵子瞻題長安王氏中隠堂五首·其三
作者：蘇轍
朝代：宋

愛君高堂上，有似蜀江壖。
牆外終南近，檐西太白偏。
晚梅晴自媚，老竹暗相遷。
未到遥聞說，吾廬安得然。
次韵子瞻題長安王氏中隠堂五首·其二
作者：蘇轍
朝代：宋

唐朝卿相宅，此外更應無。
請看庭前樹，曾攀屋裏姝。
流傳漸失實，遺老不禁徂。
試問歸登物，林間翠石孤。
次韵子瞻題長安王氏中隠堂五首·其五
作者：蘇轍
朝代：宋

君看原上墓，墳盡但餘碑。
誰見生前貴，塵生带下龜。
高堂幸有酒，一飲豈論貲。
勉强行樂耳，古人良可悲。
次韵子瞻題長安王氏中隠堂五首·其四
作者：蘇轍
朝代：宋

官去空留鶴，山浮不見鼇。
竹林迎日凈，槐木擁亭高。
烏噪知人至，蟬鳴覺口勞。
誰能飲堂上，解带不穿袍。
次韵子瞻飲道者院池上
作者：蘇轍
朝代：宋

雨氣凉侵殿，河流滲入池。
黄粱瀹魚子，白酒瀉鵝兒。
風細初生袖，塵清免汙眉。
郊行不易得，拂壁看題詩。
次韵子瞻餘杭法喜寺綠野亭懷吳興太守孫莘老
作者：蘇轍
朝代：宋

信美非吾土，三吳一水中。
亭高望已極，舟入去無窮。
朝市知安在，湖山信有功。
遨遊逐鳬鴨，飲食數魚蟲。
波浪喧朝夕，梅烝變綠紅。
逢人問京洛，去國長兒童。
同舍情相接，鄰邦信屢通。
相邀欲相過，道里訊溪翁。
次韵子瞻麻田青峰寺下院翠麓亭
作者：蘇轍
朝代：宋

走馬紅塵合，開懷野寺存。
南山抱村轉，渭水带沙渾。
亭峻朱欄繞，堂虛白佛尊。
煩襟喜修竹，倦馬樂芳蓀。
白㲲柔隨手，清泉滿照盆。
塵顔洗濯浄，髀肉再三捫。
饋食青蔬軟，流匙細粟翻。
老僧勿施敬，對客說山門。
次韵孔平仲著作見寄四首·其一
作者：蘇轍
朝代：宋

昔在京城南，成均對茅屋。
清晨屣履過，不顧車擊轂。
時有江南生，能使多士服。
同儕畏鋒銳，兄弟更馳逐。
文成劇翻水，賦罷有餘燭。
連收頷底髭，未耗髀中肉。
飛騰困中路，黽勉啄場粟。
歸來九江上，家有十畝竹。
一官粗包裹，萬卷中自足。
還如白司馬，日聽杜鵑哭。
我來萬里外，命與江波觸。
罪重慚故人，囊空仰微祿。
已爲達士笑，尚謂愚者福。
米鹽日草草，奔走常碌碌。
尺書慰貧病，佳句爛珪玉。
多難畏人知，胡爲强題目。
徂年慕桑梓，歸念寄鴻鵠。
但願洗餘愆，躬耕江一曲。
次韵孔平仲著作見寄四首·其三
作者：蘇轍
朝代：宋

百病侵形骸，漸老同破屋。
中有一寸空，能用輻與轂。
忽如丹砂走，不受凡火伏。
前瞻已不遠，後躡愈難逐。
將炊甑中飯，未悟窗下燭。
聰明役聲形，口腹嗜魚肉。
塵泥翳泉井，荆棘敗禾粟。
未知按妙指，漫欲理絲竹。
廬山多名緇，過客禮白足。
達觀等存亡，世俗强歌哭。
確然金石心，不畏蚊蚋觸。
順忍爲裳衣，供施謝榮祿。
真人我自有，渡海笑徐福。
衆皆指庸庸，自顧非碌碌。
愧君詩意厚，桃李報瓊玉。
舉網羅衆禽，有獲非一目。
喧啾定無用，要自取黄鵠。
君看大方家，慎勿留一曲。
次韵孔平仲著作見寄四首·其二
作者：蘇轍
朝代：宋

共居天地間，大類一間屋。
推排出高下，何異車轉轂。
死生本晝夜，禍福固倚伏。
誰令塵垢昏，浪與紛華逐。
譬如薪中火，外照不自燭。
感君探至道，勸我減粱肉。
虛心有遺味，實腹不須粟。
芬敷謝桃杏，清勁比松竹。
息微知氣定，睡少驗神足。
胡爲嗜一飽，坐使百神哭。
要知丹砂異，不受腥腐觸。
可憐山林姿，自縛斗升祿。
君看出世士，肯屑世間福。
寧從市井遊，與衆同碌碌。
不願束冠裳，腰金佩鳴玉。
斯人今何在，未易識凡目。
恐在廬山中，飛翔逐黄鵠。
試用物色尋，應歌紫芝曲。
次韵孔平仲著作見寄四首·其四
作者：蘇轍
朝代：宋

治生非所長，兒女驚滿屋。
作官又迂疏，不望載朱轂。
因緣罣罪罟，未許即潛伏。
空餘讀書病，日與古人逐。
老妻憐眼昏，入夜屏燈燭。
上官念貧寠，時節饋醪肉。
衰年類蒲柳，世事劇麻粟。
數日望歸田，寄語先栽竹。
文章亦細事，勤苦定何足。
君詩四相攻，欲看守陴哭。
愧無即墨巧，不解火牛觸。
自非太學生，彫琢事干祿。
安心已近道，閉口豈非福。
胡爲調狂詞，玉石相落碌。
腹中抱丹砂，舌下潄白玉。
作詩雖云好，未免亂心目。
奕秋教二人，不取志鴻鵠。
摩詰非不言，遺韵寄終曲。
次韵孔文仲舍人酴醾
作者：蘇轍
朝代：宋

蒼蛇凍不死，輕素暖仍歸。
落蕊時吹面，繁香自撲幃。
光凝真照夜，枝軟或牽衣。
似厭風霾苦，應思霧雨霏。
開樽迎最盛，掃地見初稀。
頼有清陰在，金波肯發揮。
次韵孔武仲三舍人省上
作者：蘇轍
朝代：宋

君不見西都校書宗室叟，東魯高談鼓瑟手。
偶然同我西掖垣，並立曉班分左右。
龍文百斛世無價，瓦釜枵然但升斗。
諸兄落落不可望，兩季幸肯分餘光。
大孔奮飛自南鄉，聯翩羣雁相追翔，渠家冠蓋尤堂堂。
次韵孔武仲到官後見寄
作者：蘇轍
朝代：宋

舉楫同千里，繫舟時一言。
共嗟蓬作屋，願就席爲門。
行役身先困，征商思益昏。
僅同登壟斷，何止服車轅。
次韵孔武仲學士見贈
作者：蘇轍
朝代：宋

羨君耽讀書，日夜論今古。
雖復在家人，不見釋手處。
意求五車盡，未惜雙目苦。
蓬萊倚霄漢，簡冊充棟宇。
學成擅囷倉，筆落走風雨。
破籠閉野鶴，短草藏文虎。
鬢鬚忽半白，兒女無復乳。
知君不能薦，愧我終何補。
偶來相就談，日落久未去。
歸鞍得新詩，佳句爛如組。
古風棄雕琢，遺味比樂府。
且復調塤篪，泠然五音舉。
次韵孫戶曹朴柳湖
作者：蘇轍
朝代：宋

疏慵非敢獨違時，野性顛狂不受羈。
猶有曲湖容笑傲，誰言與物苦參差。
水乾生草曾非惡，鶴舞因風忽自怡。
最愛柳陰遲日暖，幅巾輕屨肯相隨。
次韵孫推官朴見寄二首·其一
作者：蘇轍
朝代：宋

蒙慍未能憂悄悄，得閑時復醉昏昏。
知君亦學無言語，豈悟維摩不二門。
次韵孫推官朴見寄二首·其二
作者：蘇轍
朝代：宋

病懶近來全廢學，宦游唯是苦思鄉。
粗知會計猶堪仕，貪就功名有底忙。
懷舊暗聽秋雁過，夢歸偏愛曉更長。
故人知我今何念，擬向東山賦首章。
次韵宋構朝請歸守彭城
作者：蘇轍
朝代：宋

得郡迎親願不違，書來無復寄當歸。
馬馳未覺西南遠，烏哺何辭日夜飛。
湖水欲平官舍好，茶征初復訟氓稀。
平反聞道加餐飯，五褲應須換破衣。
次韵宿州教授劉涇見贈
作者：蘇轍
朝代：宋

此身雖復類潛夫，衰老無心强著書。
道路不知奔走賤，交遊空怪往還疏。
弦歌更就三年學，簿領唯添一味愚。
它日相逢定何處，莫將文采笑空疏。
次韵廣州陳繹諫議和陳薦宋敏求二龍圖二首·和彥升寓定力
作者：蘇轍
朝代：宋

曾送飛龍白日翔，未應中路許還鄉。
鶴歸仍有當年伴，松老知經幾度霜。
城下寶坊聊寄榻，朝中振鷺舊成行。
相逢出處何須問，五嶺清平十月凉。
次韵廣州陳繹諫議和陳薦宋敏求二龍圖二首·和彥升赴上醴泉
作者：蘇轍
朝代：宋

琳宮清凈思悠哉，頗似山林未肯迴。
五日趨朝真自適，一樽無事得頻開。
董狐執筆何時易，馬援征蠻未遽來。
奔走安閑誰定是，都門携手一徘徊。
次韵張去華院中感懷
作者：蘇轍
朝代：宋

登朝已老似王陽，脫葉何堪霧雨凉。
案上細書憎蟻黑，禁中新酒愛鵝黄。
臨階野菊偏能瘦，倚檻青松解許長。
仕宦不由天祿閣，坐曹終日漫皇皇。
次韵張君病起二首·其一
作者：蘇轍
朝代：宋

壯年得疾勢能支，不廢霜螯左手持。
漸喜一杯留好客，未應五斗似當時。
口中舌在時聞句，雪裏心安不問師。
去卧淮陽從病守，功名他日許君期。
次韵張君病起二首·其二
作者：蘇轍
朝代：宋

老去生經廢不行，鏡中白髮見空驚。
解將沖氣通枯指，易甚新陽發舊莖。
一悟少年難久恃，不妨多病却長生。
文章繆忝追前輩，服食從來亦强名。
次韵張問給事喜雨
作者：蘇轍
朝代：宋

已收蠶麥無多日，旋喜山川同一雲。
禾黍趁時青覆壠，池塘流潤淥生文。
兩宮尚廢清晨集，中禁初消永夜薰。
倉粟半空民望足，深耕疾耨肯忘君。
次韵張恕九日寄子瞻
作者：蘇轍
朝代：宋

無限黄花簇短籬，濁醪霜蟹正堪持。
坐曹漫爾誇勤瘁，割肉何妨誚詆欺。
世外罇罍終自放，俗間簿領莫相縻。
茱萸插遍知人少，談笑須公一解頤。
次韵張恕戲王鞏
作者：蘇轍
朝代：宋

二君豪俊並侯家，歌舞爭妍不受誇。
聞道肌膚如素練，更堪鬢髮似飛鴉。
次韵張恕春莫
作者：蘇轍
朝代：宋

祇言城市無佳處，亦有南湖幾度遊。
好雨晴時三月盡，啼鶑到後百花休。
老猿好飲常連臂，野馬依人自絡頭。
不肯低回池上醉，試看生滅水中漚。
次韵張昌言給事省中直宿
作者：蘇轍
朝代：宋

還家未暇拂塵衣，携被重來趁落暉。
省戶鳴騶久分散，宮槐栖鵲共翻飛。
周廬見月風霾靜，斜漢橫空星斗稀。
多病心身怯清禁，故山依約夢西歸。
次韵張禹直開元寺觀畫壁兼簡李德素
作者：蘇轍
朝代：宋

丹青古藏壁，風雨飽侵藻。
拂塵開蝕鑒，志士淚霑臆。
靈山遠飛來，不可以智測。
龍神湛回向，擁衛立劍戟。
依然吳生手，旌旆略可識。
鴻濛插樓臺，毫髮數動植。
廣床瞻二聖，有衆拱萬德。
飛行湊六合，攬取著一席。
人人開生面，絕妙推心得。
李侯天機深，指點目所及。
三生石上夢，天樂鳴我側。
幽尋前日事，晦明忽復易。
章生南溟鵬，籠檻鎖六翮。
能同寂寞遊，濁酒聊放適。
西風葉瀟瀟，蟋蟀依牆壁。
家無萬金産，四鄰砧聲急。
藜羹傲鼎食，藍縷亦山立。
並船有歌姝，粉白眉黛黑。
期公開顔笑，醉語雜翰墨。
不須談俗事，祇令人氣塞。
次韵張耒學士病中二首·其一
作者：蘇轍
朝代：宋

一卧憐君三十朝，呼醫仍苦禁城遥。
靈根自逐新陽發，病枿從經野火燒。
吻燥未須尋麯糵，囊空誰與典絺蕉。
何時匹馬隨街鼓，睡起頻驚髀肉消。
次韵張耒學士病中二首·其二
作者：蘇轍
朝代：宋

塵垢汙人朝復朝，病中吟嘯夜方遥。
長空雁過疑相答，虛幌螢飛坐恐燒。
稍覺新霜試松竹，未應寒雨敗梧蕉。
從來百鍊身如劍，火滅重磨未遽銷。
次韵張耒見寄
作者：蘇轍
朝代：宋

相逢十年驚我老，雙鬢蕭蕭似秋草。
壺漿未洗兩脚泥，南轅已向淮陽道。
我家初無負郭田，茅廬半破蜀江邊。
生計長隨五斗米，飄摇不定風中烟。
茹蔬飯糗不願餘，茫茫海內無安居。
此身長似伏轅馬，何日還爲縱壑魚。
憐君與我同一手，微官骯髒羞牛後。
請看插版趨府門，何似曲肱眠甕牖。
中流千金買一壺，櫝中美玉不須沽。
洛陽榷酒味如水，百錢一角空滿盂。
縣前女几翠欲滴，吏稀人少無晨集。
到官惟有懶相宜，卧看南山春雨濕。
次韵張芻諫議宴集
作者：蘇轍
朝代：宋

淮陽卧閣生清風，梁園坐嘯囹圄空。
不知何術解髖髀，但覺羈客忘樊籠。
樽罍灑落談笑地，塵埃脫去文書藂。
清心漸欲無一事，少年空記揮千鍾。
近傳移鎮股肱郡，復恐入覲明光宮。
人生聚散不可料，一杯相屬時方冬。
浮陽似欲作飛霰，想見觀闕瓊花中。
孝王會集猶可繼，莫嫌作賦無枚翁。
次韵徐正權謝示閔子廟記及惠紙
作者：蘇轍
朝代：宋

西溪秋思日盈箋，幕府拘愁學久騫。
記廟終慚無好句，酹墳猶喜有前篇。
屏除筆硯真良計，寫寄交遊畏妄傳。
吳紙贈君君莫怪，耕耘廢罷有閑田。
次韵文務光秀才遊南湖
作者：蘇轍
朝代：宋

料峭東風助臘寒，汀瀅白酒借衰顔。
滿床書卷何曾讀，數步湖光自不閑。
夢想綠楊垂後浦，眼看紅杏照前山。
新春漸好君歸速，不見遊人暮不還。
次韵文氏外孫驥以其祖父與可學士書卷還謝悰學士
作者：蘇轍
朝代：宋

西南自是賢俊府，衰老思歸謾留許。
舂禾磨麥非平生，子孫便推我作古。
賢哉與可詩中傑，筆墨餘功散繒楮。
南陽諸謝世有人，此邦亦自非其土。
一時與我俱作客，白髮蒼顔愧非伍。
儒術真傳漢太翁，風流未減晉諸庾。
兩家尚有往還帖，舊集脫遺應可補。
明窗展卷清淚滴，恍然似與故人語。
欲鎖空厨付長康，恐君譏我不與取。
次韵景仁丙辰除夜
作者：蘇轍
朝代：宋

數舉除夜酒，稍消少年豪。
浮光寄流水，妙理付濁醪。
微陽未出土，大雪飛鵝毛。
試問冰霜勁，春來能久牢。
次韵景仁招宋溫之職方小飲
作者：蘇轍
朝代：宋

高人兩無事，相見輒傾懷。
時以酒相命，何妨心自齋。
燈期飛雪亂，春候苦寒乖。
不就頹然醉，難堪風且霾。
次韵景仁正月十二日訪吳縝寺丞二絕·其一
作者：蘇轍
朝代：宋

夜雪滿庭雞失晨，瓊田早出不驚塵。
急須卷凍鋪黄道，欲看燈山萬萬人。
次韵景仁正月十二日訪吳縝寺丞二絕·其二
作者：蘇轍
朝代：宋

濁醪時飲十分杯，萬象溟濛曉氣皚。
醉倒籃輿夜歸去，金吾寧復識誰哉。
次韵景仁飲宋溫之南軒二首·其一
作者：蘇轍
朝代：宋

白髮迎新歲，皤然國老更。
感時能細說，對酒任徐行。
畫軸高分品，詩詞妙入評。
疏狂先醉倒，應許恃鄉情。
次韵景仁飲宋溫之南軒二首·其二
作者：蘇轍
朝代：宋

飲闌瓶已罄，話久僕須更。
高會良難得，危言豈易行。
歸休便老計，得失任臺評。
猶有青編在，它年不世情。
次韵曾子開舍人四月一二日扈從二首·其一
作者：蘇轍
朝代：宋

萬人齊仗足聲勻，翠輦徐行不動塵。
夾道歡呼通老稚，從官雜遝數徐陳。
旌旗稍放龍蛇卷，旒冕初看日月新。
天遣雨師先灑道，農夫不復誤占辛。
次韵曾子開舍人四月一二日扈從二首·其二
作者：蘇轍
朝代：宋

衣冠雙日款蓬萊，簾脫瓊鉤扇不開。
清曉逮驚三殿啟，翠華遥自九天來。
晨光稍稍侵黄蓋，瑞霧霏霏著禁槐。
千兩翟車觀禮罷，歸時滿載德風迴。
次韵朱光庭司諫喜雨
作者：蘇轍
朝代：宋

焦枯連夏火，洗濯待秋霖。
都邑溝渠凈，郊原黍豆深。
流膏侵地軸，晴意動風琴。
誰似臣居易，先成喜雨箴。
次韵李公擇九日見約以疾不赴
作者：蘇轍
朝代：宋

它年逢九日，杯酒逐英豪。
漸老經秋病，獨醒何處高。
床頭添藥裹，坐上減牛毛。
寂寞知誰問，煩公置濁醪。
次韵李公擇以惠泉答章子厚新茶二首·其一
作者：蘇轍
朝代：宋

無錫銅瓶手自持，新芽顧渚近相思。
故人贈答無千里，好事安排巧一時。
蟹眼煎成聲未老，兔毛傾看色尤宜。
槍旗携到齊西境，更試城南金線奇。
次韵李公擇以惠泉答章子厚新茶二首·其二
作者：蘇轍
朝代：宋

新詩態度靄春雲，肯把篇章妄與人。
性似好茶常自養，交如泉水久彌親。
睡濃正想羅聲發，食飽尤便粥面勻。
底處翰林長外補，明年誰送霅溪春。
次韵李公擇寄子瞻
作者：蘇轍
朝代：宋

青蒲一下復東來，擁扇西風滿面埃。
擊柝自營何擇地，餔糟同醉未須回。
孤高振鷺瞻初下，淡泊嬰兒及未孩。
我亦漂流家萬里，年來羞上望鄉臺。
次韵李公朝著作見贈二首·其一
作者：蘇轍
朝代：宋

遠客徒爲爾，江邊有故丘。
汀洲信廣大，鳬雁任漂浮。
好事時携酒，歸心久倦遊。
還鄉定衰老，朋友肯相收。
次韵李公朝著作見贈二首·其二
作者：蘇轍
朝代：宋

稽古終何力，扶衰謾有方。
故人憐困躓，佳句贈輝光。
未暇抽身去，安能插翅翔。
空存疏懶性，高卧笑羲皇。
次韵李撫辰屯田修州門
作者：蘇轍
朝代：宋

六月江濤壁壘頹，蒼崖翠甓就新臺。
咄嗟雙闕還依舊，咫尺羣山信有材。
畫戟風生兩衙退，飛橋日出萬人來。
不因毀圮催興築，誰見雍容治劇才。
次韵李昭敘供備宴別湖亭
作者：蘇轍
朝代：宋

池亭雨過一番凉，雲髻羅裙客兩旁。
不覺行人離恨遠，貪看積水照筵光。
滿堂樽俎歡方劇，極目江湖意自長。
歸去伊川瀟灑地，不須遺念屬清湘。
次韵李曼朝散得郡西歸留別二首·其一
作者：蘇轍
朝代：宋

風波定後得西歸，烏鵲喧呼里巷知。
未熟黄粱驚破夢，相看白髮信乘危。
豚肩尚有冬深味，蠶器應逢市合時。
父老爲公留臘酒，不須猶唱式微詩。
次韵李曼朝散得郡西歸留別二首·其二
作者：蘇轍
朝代：宋

懷印徒行尚故衣，邸中掾史見猶疑。
千人上塚鄉關動，五馬行春雨澤隨。
醉裏墜車初未覺，道中破甑復誰悲。
西行漫遣親朋喜，早賦陶翁歸去詩。
次韵李朝散遊洞山二首·其一
作者：蘇轍
朝代：宋

古寺依山占幾峰，精廬仿佛類天宮。
三年欲到官爲礙，百里相望意自通。
無事佛僧何處著，人羣鳥獸不妨同。
眼前簿領何時脫，一笑相看丈室中。
次韵李朝散遊洞山二首·其二
作者：蘇轍
朝代：宋

僧老經時不出山，法堂延客未曾關。
心開寶月嬋娟處，身寄浮雲出沒間。
休夏巾瓶誰與共，迎秋水石不勝閑。
近來寄我金剛頌，欲指胸中無所還。
次韵李簡夫因病不出
作者：蘇轍
朝代：宋

十五年來一味閑，近來推病更安眠。
鶴形知瘦非關老，僧定端居不計年。
坐上要須長滿客，杖頭何用出携錢。
未嫌語笑妨清靜，閑暇陪公几杖前。